text:
2019. XLII. törvény a Magyarország Kormánya és a Nemzetközi Távközlési Egyesület között, a Nemzetközi Távközlési Egyesület ITU Telecom World 2019 rendezvényének lebonyolításáról, szervezéséről és finanszírozásáról szóló, a fogadó országgal kötött Megállapodás kihirdetéséről.
1. § Az  Országgyűlés e  törvénnyel felhatalmazást ad a  Magyarország Kormánya és a  Nemzetközi Távközlési Egyesület
között, a Nemzetközi Távközlési Egyesület ITU Telecom World 2019 rendezvényének lebonyolításáról, szervezéséről
és finanszírozásáról szóló, a  fogadó országgal kötött Megállapodás (a továbbiakban: Megállapodás) kötelező
hatályának elismerésére.
2. § Az Országgyűlés a Megállapodást e törvénnyel kihirdeti.
3. § A Megállapodás angol nyelvű hiteles szövege és annak hivatalos magyar nyelvű fordítása a következő:
A törvényt az Országgyűlés a 2019. június 12-i ülésnapján fogadta el.
FOGADÓ ORSZÁGGAL KÖTÖTT MEGÁLLAPODÁS
SZERZŐDŐ FELEK MAGYARORSZÁG KORMÁNYA ÉS A NEMZETKÖZI TÁVKÖZLÉSI EGYESÜLET
TÁRGYA A NEMZETKÖZI TÁVKÖZLÉSI EGYESÜLET ITU TELECOM WORLD 2019 RENDEZVÉNYÉNEK
LEBONYOLÍTÁSA, SZERVEZÉSE ÉS FINANSZÍROZÁSA
Budapest, 2019. szeptember 9–12. PREAMBULUM
A. TEKINTETTEL ARRA, hogy a  11. Határozat (Rev. Dubai, 2018) alapján a  Nemzetközi Távközlési Egyesületnek
(a továbbiakban: „ITU” vagy az  „Egyesület”) tagállamaival és ágazati tagjaival együttműködve távközlési/
informatikai és kommunikáció-technikai (ICT) rendezvényeket (a továbbiakban: „ITU Telecom rendezvények”)
kell rendeznie előre meghatározható és rendszeres jelleggel, figyelemmel ezen rendezvények pénzügyi
hátterének, valamint az  ITU költségvetésére gyakorolt semleges hatásának biztosítására az  ITU Tanács által
meghatározott jelenlegi költségmegosztás alapján;
B. TEKINTETTEL ARRA, hogy az  ITU TELECOM Rendezvények komoly jelentőséggel bírnak az  Egyesület
tagságának és a  szélesebb szakmai közösségnek a  távközlés/ICT különböző területein elért legújabb
fejleményeivel és az  eredményeknek a  tagországok és az  ágazati tagok javára történő alkalmazásának
lehetőségeivel kapcsolatos folyamatos tájékoztatásában, különösen a fejlődő országokban;
C. TEKINTETTEL ARRA, hogy az  ITU TELECOM Rendezvények megszervezése számos közvetlen és közvetett
gazdasági és társadalmi előnyt kínál a fogadó országoknak;
D. TEKINTETTEL ARRA, hogy az  ITU TELECOM Rendezvények összes költségének meg kell térülnie a  fogadó
ország által realizált pozitív bevételek és pénzügyi kötelezettségvállalások révén;
E. TEKINTETTEL ARRA, hogy a  11. Határozat (Rev. Dubai, 2018) értelmében az  ITU Telecom Rendezvények
helyszínét átlátható pályázati eljárással kell kiválasztani, többek között a  következő kiválasztási ismérvek
alapján: a  fogadó ország pénzügyi kötelezettségvállalása oly módon, hogy az  ITU Telecom Rendezvények
többletbevételt biztosítsanak, a  földrajzi rotáció érvényesüljön, valamint a  kiállítók és résztvevők számára
elérhető és megfizethető legyen, figyelemmel a bőséges és könnyített részvétel biztosítására;
F. TEKINTETTEL ARRA, hogy az  ITU döntése alapján az  ITU Telecom Rendezvény 2019. szeptember 9. és 12.
között kerül megrendezésre (a továbbiakban: „Rendezvény”), és pályázati felhívást bocsátott ki a Rendezvény
házigazdája kiválasztása érdekében;
G. TEKINTETTEL ARRA, hogy az ITU rendelkezik irányítási struktúrával az ITU Telecom Rendezvények kialakítására
és megvalósítására;
H. TEKINTETTEL ARRA, hogy Magyarország Kormánya (a továbbiakban: „Kormány”) sikeres pályázatot nyújtott
be, hogy a  Rendezvény fogadó országa legyen a  Fogadó Országgal kötött jelen Megállapodás, valamint
az 1. melléklet (a továbbiakban együttesen: a jelen „Megállapodás”) feltételeinek megfelelően;
I. EMLÉKEZTETVE az  ITU Tanácsnak „az Egyesület tevékenységeivel kapcsolatos előjogokra, mentességekre és
lehetőségekre”, valamint „az Egyesület tagjaiból álló delegációknak az  Egyesület fórumain és értekezletein
való részvételére” vonatkozó 1004. határozatára és 304-es döntésére.
EZÉRT MOST a  Külgazdasági és Külügyminiszter által képviselt Kormány, valamint a  Főtitkára által képviselt
ITU (a továbbiakban együttesen: a „Felek” és külön-külön a „Fél”) ezennel az alábbiakban állapodnak meg:
1. CIKK
A Rendezvény címe és definíciók
1.1. A Rendezvény az „ITU Telecom World 2019” cím alatt kerül megrendezésre.
1.2. A jelen Megállapodás tekintetében „ITU-tisztviselő” alatt az  ITU-nak a  Rendezvényen résztvevő minden
választott tisztségviselője, a Rendezvényhez kirendelt minden ITU-tisztviselő és munkatárs, illetve az ITU által
kifejezetten a Rendezvényre toborzott bármely tisztségviselő értendő.
1.3. A jelen Megállapodás tekintetében a „Rendezvény résztvevője” kifejezés alatt a  kiállítókat, szponzorokat,
moderátorokat, segítőket, előadókat, a  tagállamok képviselőit, az  ágazati tagok képviselőit, szakértőket,
valamint az ITU Főtitkára által a Rendezvényre meghívott személyeket kell érteni, feltéve, hogy regisztráltak
a Rendezvényre.
1.4. A jelen Megállapodás tekintetében az „Ágazati Tag képviselője” kifejezés alatt az  ITU bármely Ágazati Tagja,
társult tagja vagy a felsőoktatás képviselői által a Rendezvényre kiküldött személyek értendők.
1.5. A jelen Megállapodás tekintetében a „Fogadó Ország” kifejezés alatt Magyarország értendő.
1.6. A jelen Megállapodás tekintetében a „Fogadó Országbeli Támogató” kifejezés alatt bármilyen olyan harmadik
fél értendő, amelyről a  Felek írásban megállapodnak: (i) a  Fogadó Ország bízza meg a  szponzorálás vagy
a  Kormány munkájának (pénzügyi vagy egyéb vonatkozású) támogatása céljából a  Megállapodás szerinti
feladatai vagy kötelezettségei teljesítésére vonatkozóan, ideértve a  Fogadó Országnak az  e  Megállapodás
1. mellékletében meghatározott kötelezettségeit; valamint (ii) e szponzorálásért vagy támogatásért cserébe
bizonyos természetbeni láthatóságot, előadási lehetőségeket vagy elismerést kap a Rendezvényen, melynek
típusáról és feltételeiről a  Felek írásban, a  Fogadó Országbeli Támogató megbízását megelőzően egyeznek
meg.
2. CIKK
A Rendezvény helyszíne és időpontjai
2.1. Rendezvény a  HUNGEXPO Budapesti Vásárközpontban kerül megrendezésre (a továbbiakban: a „Helyszín”),
Budapesten, Magyarországon.
2.2. A Kormánynak kell megszereznie és az  ITU rendelkezésére bocsátania ingyen és az  ITU számára költség- és
kiadásmentesen legalább a  jelen Megállapodás 1.  mellékletében ismertetett azon területeket, tereket,
szobákat, irodákat, helyiségeket és egyéb létesítményeket a  Helyszínen belül, amelyeket az  ITU elfoglal
és használ a  Rendezvénnyel kapcsolatban. A  Rendezvény szervezéséhez és lebonyolításához szükséges
technikai részleteket, specifikációkat és szolgáltatási szinteket az  említett területek, terek, szobák, irodák,
helyiségek és egyéb létesítmények biztosításához a  Felek között a  jelen Megállapodás 9.  cikke értelmében
megkötendő külön szerződésben kell rögzíteni (a továbbiakban: „Megvalósítási Megállapodás”).
2.3. A Rendezvény 2019. szeptember 9. és 12. között kerül megrendezésre. Három fő időszakot foglal magában:
a Rendezvény felépítését, lebonyolítását és leszerelését.
2.4. Azokat a  pontos időpontokat, amelyek során a  Kormány által a  Rendezvénnyel kapcsolatban biztosítandó
helyiségeknek, létesítményeknek, szolgáltatásoknak és helyi munkatársaknak teljes készenlétben
az  ITU  rendelkezésére kell állniuk, a  jelen Megállapodás 1.  melléklete és a  Megvalósítási Megállapodás
határozza meg.
3. CIKK
A Rendezvény megszervezése
3.1. A Rendezvényen való részvételre a meghívókat az ITU Főtitkára küldi ki.
3.2. A Rendezvény megszervezéséért és lebonyolításáért kizárólag és egyedül az  ITU felelős, kivéve azokat
a konkrét és kifejezett feladatokat, amelyeket a Kormánynak kell végrehajtania a  jelen Megállapodásban és
a  Megvalósítási Megállapodásban részletezettek szerint. A  fentiek általános érvényének korlátozása nélkül,
az ITU különösen az alábbiakért visel kizárólagos felelősséget:
3.2.1. az ITU szponzorainak és vállalkozóinak meghatározása és kinevezése a  Rendezvénnyel
kapcsolatban, kivéve a  Fogadó Országbeli Támogatókat és azokat a  vállalkozókat, amelyekről
a  Kormány általi alkalmazáshoz a  Felek kifejezetten írásban megállapodnak a  Fogadó Országra
vonatkozó és a jelen Megállapodásból eredő feladatok és kötelezettségek teljesítése céljából;
3.2.2. a Rendezvény minden vonatkozásával kapcsolatos összes vállalkozói és szponzori szerződés
megállapítása, megtárgyalása és megkötése feltéve, hogy a  Kormány tárgyalja meg és írja alá
a  saját vállalkozóival és a  Fogadó Országbeli Támogatókkal megtárgyalandó és megkötendő saját
szerződéseit;
3.2.3. kedvezmények körének meghatározása és azok nyújtása, a Rendezvénnyel kapcsolatban a harmadik
felek elismerésének, illetve láthatóságának biztosítása;
3.2.4. a Rendezvényt irányító Általános Szabályzat elkészítése és jóváhagyása;
3.2.5. terek kiosztása az ITU számára a Rendezvény céljaira átadott Helyszín területein belül;
3.2.6. a Rendezvénnyel kapcsolatos összes ár és díj megállapítása, valamint az  ITU vagy szolgáltatói által
a  Rendezvényen biztosított termékek, illetve szolgáltatások meghatározása, és adott esetben
a Fogadó Ország kis- és középvállalkozásai számára kedvezményes árak biztosítása;
3.2.7. a Rendezvénnyel kapcsolatban lebonyolítandó minden hivatalos társadalmi esemény, fórum,
program és kirándulás megszervezése feltéve, hogy a  jelen Megállapodás 1.  melléklete
2.6. pontjában ismertetett rendezvény(eke)t a Kormány rendezi (nem az ITU);
3.2.8. hálózatépítési tevékenységek elősegítése és a  Fórum Program előkészítése, beleértve az  ITU által
esetleg meghatározott minden egyéb szakmai fórumszekciót;
3.2.9. a Rendezvénnyel kapcsolatos anyagok előállításának, promóciójának és értékesítésének
a  jóváhagyása, beleértve többek között a  reklámokat, hirdetőtáblákat/óriásplakátokat, rádiót,
televíziót, online és egyéb elektronikus médiumokat, újságokat és egyéb publikációkat,
valamint az  ITU-szponzorok és a  Fogadó Országbeli támogatók számára biztosított megjelenési
lehetőségeket, a Kormány által kijelölt illetékes testületekkel értelemszerűen együttműködve;
3.2.10. az ITU költségvetésének megállapítása a Rendezvényre vonatkozóan; és
3.2.11. azon összegek kiszámlázása és beszedése, amelyek kizárólag az  ITU által kötött szerződéses
megállapodásokkal összefüggésben merülnek fel.
3.3. Az ITU fenntartja a  Rendezvény alatt és céljára létrehozott adatok és egyéb információk kizárólagos
tulajdonjogát, valamint kezelési és megosztási jogát.
3.4. A Rendezvény előkészítésével, lebonyolításával és követésével kapcsolatos minden hivatalos médiakapcsolat
(rádió és televízió, elektronikus médiumok, újságok és egyéb publikációk stb.), valamint a Rendezvény során
végzett valamennyi hivatalos kommunikációs tevékenység az  ITU Főtitkárának vagy kijelölt képviselőjének
a feladata, együttműködve a Kormány által kijelölt illetékes hatóságokkal.
3.5. Az ITU Főtitkára vagy kijelölt képviselője gyakorolja a  fenti 3.4. pontban ismertetett hatáskört az  ITU egyéb
konferenciáin, gyűlésein és értekezletein követett általános gyakorlatnak megfelelően. Különösen
a médiumok képviselőinek akkreditációja az ITU kizárólagos feladata.
3.6. A Kormány a médiumokkal való kapcsolatát illetően vállalja, hogy nem avatkozik bele a  lényeges ügyekbe,
beleértve a Rendezvény struktúráját vagy tartalmát, amelyek az ITU kizárólagos hatáskörébe tartoznak.
4. CIKK
A Fogadó Ország kötelezettségei
4.1. A Fogadó Ország Kormányára vonatkozó és a  jelen Megállapodásban nem rögzített kötelezettségek a  jelen
Megállapodás 1.  mellékletében vannak meghatározva. A  Fogadó Ország bizonyos kötelezettségeinek
teljesítésére vonatkozó technikai adatokat, specifikációkat és szolgáltatási szinteket a  Megvalósítási
Megállapodásban kell rögzíteni, amelyet a Felek képviselői a jelen Megállapodás 9. cikke értelmében fognak
megkötni.
4.2. A Kormány beleegyezik abba, hogy teljesíti a  Fogadó Ország összes kötelezettségét, amennyiben
ez  a  Megállapodás és a  Megvalósítási Megállapodás feltételei szerint szükséges; beleértve a  Rendezvényi
infrastruktúra követelményeit, figyelembe véve a  fogyatékkal élők és a  speciális szükségletű személyek
szükségleteit, beleértve a  hozzáférhető létesítményeket, az  internetes műsorszolgáltatásra vonatkozó
intézkedéseket és a feliratozást (beleértve a feliratok átiratát).
4.3. A Kormány viseli a Fogadó Ország kötelezettségeiből eredő, arra vonatkozó vagy annak teljesítéséből adódó
összes költséget és kiadást, az  ITU semmilyen felelősséggel, illetve kötelezettséggel nem tartozik ezzel
kapcsolatban.
5. CIKK
Bevételek
5.1. A rendezvény megszervezéséből és lebonyolításából eredő minden többletbevétel teljes mértékben az ITU-t
illeti meg. 6. CIKK
Egyéb események
6.1. A Kormány vállalja, hogy nem fog szponzorálni, lebonyolítani semmilyen egyéb nemzeti, regionális vagy
nemzetközi ICT/távközlés-vonatkozású kereskedelmi rendezvényt, kiállítást vagy fórumot Magyarországon,
illetve harmadik személlyel ilyen eseményt rendeztetni, számára engedélyezni vagy őt támogatni
a  Rendezvény kezdő időpontját megelőző harmadik (3.) hónappal kezdődő és a  Rendezvény befejezését
követő harmadik (3.) hónappal végződő időszakon belül.
7. CIKK
Előjogok, mentességek és könnyítések
7.1. A jelenlegi vonatkozó jogszabályok rendelkezései és az  ITU Tanács 304-es döntése értelmében, amelyet
utóbbi 1004-es határozata megerősített, a Kormány fenntartás nélkül alkalmazza az  ITU alapszabályának és
egyezményének a  rendelkezéseit, és mint a  Rendezvény befogadó Kormánya, engedélyezi a  Rendezvény
minden résztvevőjének, valamint minden ITU-tisztviselőnek és családtagjaiknak, hogy Magyarországra
belépjenek, ott tartózkodjanak és azt elhagyják minden akadály nélkül a  Rendezvénnyel kapcsolatos
feladataik, küldetésük illetve tartózkodásuk során. Az  ITU a  Rendezvény megnyitása előtt átadja
a  Kormánynak az  ITU-tisztviselők neveit és érkezési adatait, valamint értelemszerűen a  Rendezvényen
résztvevő VVIP és VIP küldöttek neveit.
7.2. Amennyiben a  jelen Megállapodás másként nem rendelkezik, a  szerződő Felek megállapodnak abban,
hogy a  szakosított intézmények előjogairól és mentességeiről szóló egyezmény – amelyet az  Egyesült
Nemzetek Közgyűlése 1947. november 21-én hagyott jóvá, és amelyhez Magyarország 1967. augusztus 2-án
csatlakozott – (a továbbiakban: „1947-es egyezmény”) rendelkezései érvényesek fenntartás nélkül
a  Rendezvényre, az  ITU-tisztviselőkre és az  őket kísérő házastársaikra és kiskorú gyermekeikre, az  ITU-ra
és annak tulajdonaira, eszközeire és vagyonára, az  ITU-tagállamok képviselőire, az  Egyesült Nemzetek és
Szakosított Intézményeik képviselőire e megállapodás és annak végrehajtása keretében.
7.3. A Kormány biztosítja, hogy a Rendezvény ITU által meghívott minden résztvevője, valamint az ITU felkérésére
a  Rendezvény számára feladatokat teljesítő személyek – ideértve a  Megállapodás 1.  mellékletében
felsoroltakat – jogi eljárás alóli mentességet élveznek az  általuk kimondott vagy leírt szavak, és az  általuk
a Rendezvényen való részvételükkel kapcsolatban végzett bármely cselekedet tekintetében.
7.4. Az ITU és a  Kormány mindenkor együttműködik a  megfelelő igazságszolgáltatás alkalmazásában
Magyarország törvényeinek és jogszabályainak tiszteletben tartása, valamint a  jelen Megállapodásban
rögzített előjogokkal, mentességekkel és könnyítésekkel való visszaélés megelőzése érdekében.
8. CIKK
A Rendezvény törlése, halasztása vagy helyszínének megváltoztatása/vis maior
8.1. Az ITU-nak joga van saját belátása szerint törölni vagy elhalasztani a  Rendezvényt, vagy megváltoztatni
a  helyszínét a  Kormánynak legalább három (3) hónappal azt megelőzően megküldött írásbeli értesítéssel.
Az  ITU döntése következtében a  Rendezvény vagy a  Helyszín törlése, megszakítása, elhalasztása vagy
megváltoztatása esetén az  ITU-nak jogában áll a  jelen Megállapodást a  felmondásról szóló értesítés
Kormány által történő kézhezvételétől számított öt (5) naptári napon belül felmondani. Felmondás
esetén az  ITU  pénzügyi vagy egyéb felelőssége kizárólag a  Kormány részéről közvetlenül a  Rendezvény
megszervezéséhez és előkészítéséhez szükséges tételek tekintetében, és kizárólag a  felmondás időpontjáig
felmerülő kiadásokra korlátozódik, amennyiben ezek a  kiadások már nem szolgálnak semmilyen hasznos
célt, és feltéve, hogy indokoltak voltak és nem törölhetők vagy csökkenthetők. Ha a  felmondás vis maior
következménye, vagy a Felek kölcsönös megegyezésével történik, mindkét Fél maga viseli saját költségeit.
8.2. Ha a Kormány a Rendezvény előtt vagy alatt nem áll abban a helyzetben, hogy a Rendezvényt megszervezze,
vagy engedélyezze annak lebonyolítását a  tervezett időpontokban, vagy a  Helyszín megváltoztatását
kéri, a  Kormány felelőssége az  ITU-val szemben az  e  döntésből eredő kiadásokra korlátozódik, különösen
az  ITU  által a  Rendezvényhez szükséges tételek tekintetében már vállalt vagy kifizetett kiadásokra,
amennyiben ezek a kiadások már nem szolgálnak semmilyen hasznos célt, és feltéve, hogy indokoltak voltak
és nem törölhetők vagy csökkenthetők. Az  ITU-nál a Rendezvény megtartása céljából a  jelen Megállapodás
2.  cikkében meghatározottaktól eltérő helyiségek bérbeadása miatt esetlegesen felmerülő kiadásokat
is a  Kormány viseli. Ezenkívül a  Kormány feladata a  Rendezvény Kormány által történő törlésével vagy
elhalasztásával, illetve Helyszínének megváltoztatásával kapcsolatban felmerülő minden jogi kereset,
kárigény vagy követelés kezelése, valamint az  ITU és tisztviselői kártalanítása, védelme és felelősség alóli
mentesítése minden ilyen keresettel, kárigénnyel illetve követeléssel szemben. A  fentiektől függetlenül
a  jelen 8.2.  pont értelmében a  Rendezvény megszüntetésére vagy a  Rendezvény dátumainak vagy
Helyszínének megváltoztatására vonatkozó minden kormányzati kérelmet az ITU-nak jóvá kell hagynia.
8.3. A fenti 8.1. ponttól függetlenül az ITU fenntartja magának a jogot, hogy ezt a Megállapodást a Kormánnyal
folytatott előzetes egyeztetést követően megszüntesse, ha az  ITU azon az  állásponton van, hogy
a  Rendezvényen való részvételt hátrányosan érintik a  Fogadó Országra vonatkozó utazási korlátozások.
Ebben az esetben, ha a Megállapodás megszüntetésre kerül, a Felek saját költségeikért felelősek.
8.4. Vis maior a  jelen Megállapodás értelmében előre nem látható eseményt, ipari zavarokat, közellenség
által végrehajtott cselekményeket, (bejelentett vagy nem bejelentett) háborút, megszállást, zendülést,
népfelkelést, polgári zavargást, tűzesetet, árvizet, földrengést, robbantást vagy egyéb olyan eseményt vagy
történést jelent, amely valamelyik Fél ellenőrzésén kívül esik, és amelyet egyik Fél sem képes megfelelő
gondossággal elhárítani.
8.5. A vis maiornak számító esemény bekövetkezését követően a Felek a  lehető legrövidebb időn belül írásban
értesítik és teljeskörűen tájékoztatják a  másik Felet, ha a  vis maior bekövetkezése teljes mértékben vagy
részben ellehetetleníti e  Megállapodás megfelelő végrehajtását. Ebben az  esetben mindkét Fél az  írásbeli
értesítés kézhezvételétől számított öt (5) naptári napon belül tárgyalásokat kezd, hogy kölcsönösen
felmérjék a  vis maior mértékét és annak a  Megállapodás megfelelő teljesítésére gyakorolt hatását,
valamint, hogy kölcsönösen megállapodjanak bármilyen szükséges időszakról vagy a  Megállapodás szerint
teljesítendő szolgáltatások felfüggesztéséről, vagy a  jelen Megállapodás időtartamának olyan mértékű
meghosszabbításáról, amely a  teljesítéshez szükséges, vagy ha szükséges, megállapodjanak a  jelen
Megállapodás megszüntetéséről és a kapcsolódó pénzügyi kérdések rendezéséről.
8.6. A tárgyalásokat azok kezdetétől számított legkésőbb öt (5) munkanapon belül be kell fejezni, kivéve, ha arról
a  Felek írásban másként rendelkeznek. A  tárgyalások során mindkét Fél által elfogadott rendezés módját
a  Feleknek írásban kell rögzíteniük megállapodás formájában, melyet e  Megállapodáshoz mellékletként
csatolnak, és mely e Megállapodás szerves részét képezi.
8.7. Ha a  Felek nem tudnak megállapodni a  vis maior következtében végrehajtandó kiigazításokról,
a  jelen Megállapodást a  fent említett tárgyalási időszak végén meg kell szüntetni, és a  vitát a  12.  cikk
rendelkezéseivel összhangban kell rendezni.
9. CIKK
A jelen Megállapodás megvalósítása
9.1. Az ITU Főtitkárának vagy kijelölt képviselőjének írásban meg kell állapodnia a  Kormány illetékes szerveivel
vagy az általuk megbízott összekötő tisztviselővel a jelen Megállapodás megvalósításának módozatairól.
10. CIKK
Átruházás; kötelező érvény
10.1. Amennyiben a  jelen Megállapodás nem rendelkezik kifejezetten másként, egyik fél sem engedményezi,
ruházza át, zálogosítja el vagy rendelkezik más módon a jelen Megállapodásról, vagy annak bármely részéről,
a másik Fél előzetes írásbeli engedélye nélkül.
10.2. A jelen Megállapodás kötelező érvényű a  Felekre és azok mindenkori jogutódaira és törvényes
engedményeseire.
11. CIKK
Szerződéses viszony
11.1. A Kormánynak szükség szerint joga van alvállalkozókat vagy Fogadó Országbeli Támogatókat megbízni
a  jelen Megállapodásban rögzített feladatai és kötelezettségei teljesítése érdekében. Bármely alvállalkozó
vagy Fogadó Országbeli Támogató megbízásától függetlenül: (i) a jelen Megállapodás értelmében továbbra
is a  Kormány felelős az  alvállalkozói és Fogadó Országbeli Támogatói által végrehajtandó feladatainak és
kötelezettségeinek megfelelő teljesítéséért, és (ii) az ITU-nak nincs kötelezettsége vagy felelőssége egyetlen
ilyen alvállalkozóval vagy Fogadó Országbeli Támogatóval szemben sem, az  alvállalkozóknak és a  Fogadó
Országbeli Támogatóknak pedig nincsenek jogaik vagy jogvédelmi igényük az ITU-val szemben, akár a jelen
Megállapodás értelmében, akár egyébként.
11.2. A jelen Megállapodásban semmi sem tekinthető úgy, mintha bármilyen szerződéses viszonyt létesítene
az ITU és a Kormány bármely alvállalkozója, illetve megbízottja között, vagy bármilyen szerződéses viszonyt
a Kormány és az ITU bármely alvállalkozója, illetve megbízottja között.
11.3. A Kormány nem számíthat fel semmilyen jutalékot az  ITU-nak olyan árukra, illetve szolgáltatásokra,
amelyeket az  ITU szerez be az  e  Rendezvény keretében megbízott vállalkozóktól, szponzoroktól,
támogatóktól vagy egyéb megbízottaktól.
12. CIKK
Jogviták rendezése
12.1. Az 1947-es egyezmény hatáskörébe tartozó bármely kérdéssel kapcsolatos jogvitát az  1947-es egyezmény
32. bekezdésének megfelelően kell kezelni.
12.2. A fenti 12.1. pontra tekintettel a Felek között a jelen Megállapodásból eredő vagy azzal kapcsolatos minden
vitát, amely nem rendezhető barátságosan a  Felek közötti tárgyalással vagy bármely egyéb kölcsönösen
megállapodott eszköz alkalmazásával a  jogvitáról szóló értesítés keltétől számított hat (6) hónapon belül,
három (3) választottbíróból álló testület (a továbbiakban: „Testület”) hatáskörébe kell utalni. Az  egyik
választottbírót az  ITU Főtitkára nevezi ki, egy másikat pedig a Kormány. Az  így kinevezett két választottbíró
nevezi ki a  harmadik választottbírót, aki a  Testület elnöke lesz. Amennyiben bármelyik Fél elmulasztja
választottbírája kinevezését egy (1) hónapon belül azt követően, hogy a  másik Fél közölte választottbírája
nevét, vagy az  így kinevezett két választottbíró elmulasztja egy elnök kinevezését a második választottbíró
kinevezésétől számított két (2) hónapon belül, a  még ki nem nevezett választottbírót (vagy az  elnököt,
értelemszerűen) a Nemzetközi Bíróság elnöke fogja kinevezni.
12.3. A választottbíráskodás nyelve az angol, a választottbíráskodás helye pedig Genf.
12.4. Amennyiben a Felek nem kötik ki írásban másként, a Felek megállapodnak abban, hogy a Testület szabadon
dönt a követendő eljárásokról és a választottbíráskodással kapcsolatos költségek Felek közötti megosztásáról.
12.5. A jelen Megállapodást megkötő Felek megállapodnak abban, hogy a Testület döntése végleges és számukra
kötelező érvényű, és hogy fellebbezés nem nyújtható be a döntés ellen semmilyen nemzeti bíróságnál vagy
törvényszéknél.
13. CIKK
Felelősség
13.1. A Kormány felelősségi körébe tartozik a  Rendezvényből fakadóan felmerülő minden kereset,
követelés, eljárás vagy egyéb igény kezelése, amelyet az  ITU-val vagy bármely tisztviselőjével szemben
kezdeményeznek, ideértve a következőket:
a) a 2.  cikkben említett, a  Kormány által rendelkezésre bocsátott, vagy ellenőrzése alatt lévő
helyiségekben történt minden személyi sérülés vagy halál, illetve vagyoni kár vagy veszteség,
kivéve azokat a  károkat, amelyekért az  ITU tartozik felelősséggel az  ITU tisztviselőinek súlyos
gondatlansága vagy szándékos kötelességszegése miatt;
b) a jelen Megállapodás 1.  mellékletében hivatkozott szállítási szolgáltatások által okozott, vagy
igénybevétele közben történt minden személyi sérülés vagy haláleset, illetve vagyoni kár vagy
veszteség;
c) a Kormány a jelen Megállapodás és annak 1. mellékletének hatálya alá tartozó bármely feladatának
és kötelezettségének megszegése, megsértése, elmulasztása vagy nem teljesítése;
d) a Kormány vagy annak bármely tisztviselője által elkövetett bármilyen durva hanyagság vagy
szándékos helytelen magatartás; és
e) a Kormány által a  jelen Megállapodás hatálya alatt a  Rendezvényre alkalmazott személyzet,
beleértve az  ilyen személyzet által benyújtott, illetve indított bármilyen jellegű keresetet vagy
követelést.
13.2. A Kormány kártalanítja, megvédi és a  felelősség alól mentesíti az  ITU-t és annak tisztviselőit bármely ilyen
kereset, követelés, eljárás vagy egyéb igény tekintetében.
13.3. A Kormány nem vállal semmilyen nemzetközi felelősséget az  ITU Fogadó Országban végzett tevékenységei
eredményeként az  ITU vagy annak személyzete által végzett bármely cselekményért vagy elkövetett
mulasztásért.
14. CIKK
Értesítések
14.1. A bármely Fél által a másik Fél számára a jelen Megállapodás értelmében küldött minden értesítést írásban
kell megküldeni, és a kézbesítés akkor tekinthető kielégítőnek, ha bérmentesített, ajánlott vagy igazolt első
osztályú légipostával (tértivevénnyel) vagy faxon adták fel a másik Fél alábbi címére:
14.1.1. Az ITU számára:
14.1.2. A Kormány számára:
Magyarország Kormánya
c/o Szijjártó Péter
külgazdasági és külügyminiszter
Bem rakpart 47.
1027 Budapest
Magyarország
Fax: +36 1 375 3766
14.2. Minden ilyen értesítés vagy információ a  címzett Fél általi kézhezvétele napján válik hatályossá az  alábbi
módon:
14.2.1. a feladást követő hetedik (7.) munkanapon, ha ajánlott küldeményként küldték; és
14.2.2. a továbbítást követő munkanapon, ha faxon küldték.
15. CIKK
Nevek, cím, rövidítések, logók és zászlók használata
15.1. Az ITU megtartja az  összes szellemi tulajdonjogot az  ITU nevét, rövidítését, logóját és zászlóját illetően,
amelyeket kizárólag az  ITU használ, és a  Kormány vagy a  Szervező Bizottság vagy azok alkalmazottai,
alvállalkozói, partnerei, támogatói vagy hivatalos beszállítói értelemszerűen nem használhatják azokat
az ITU Főtitkárának vagy az ügyben történő intézkedésre megfelelően felhatalmazott képviselőjének előzetes
írásbeli engedélye nélkül.
15.2. Az „ITU Telecom World” címet kizárólag az ITU használja az általa szervezett rendezvényekre vonatkozóan.
15.3. Az ITU megtartja az összes szellemi tulajdonjogot a Rendezvény nevét, rövidítését, címét és logóját illetően,
amelyeket a Kormány vagy a Szervező Bizottság vagy azok bármely alkalmazottja, alvállalkozója, támogatója,
partnere vagy hivatalos beszállítója értelemszerűen – figyelemmel a  15.4.  pontra – nem használhat
az ITU Főtitkárának vagy az ügyben történő intézkedésre megfelelően felhatalmazott képviselőjének előzetes
írásbeli engedélye nélkül.
15.4. A Kormány felhatalmazást nyer a  Rendezvény nevének, rövidítésének, címének és logójának használatára
a  következő igényekkel kapcsolatban; feltéve, hogy a  használat során semmilyen módon nem változik
meg a Rendezvény neve, rövidítése, címe és logója, és nem keletkezik olyan benyomás, mintha az  ITU egy
kereskedelmi vállalkozást, terméket vagy szolgáltatást támogatna, illetve támogatott volna:
15.4.1. a helyi, országos és nemzetközi sajtóban nyomtatott vagy digitális formátumban (beleértve
az  internetes honlapokat és a  mikrowebhelyeket) megjelenítésre szánt, a  Rendezvénnyel
kapcsolatos propagandaanyagok és/vagy kiadványok, amelyek szövegét az  ITU előzetesen
jóváhagyta;
15.4.2. a Rendezvénnyel kapcsolatos sajtókonferenciák és olyan egyéb tevékenységek, amelyek
szükségessé válhatnak a Rendezvény megszervezésével és lebonyolításával kapcsolatban.
15.5. A Kormány rendszeresen tájékoztatja az  ITU-t minden olyan esetről, amikor a 15.4. ponttal összefüggésben
használja fel a  Rendezvény nevét, címét, rövidítését vagy logóját. A  Kormány nem vonható felelősségre
a Rendezvény nevének, címének, rövidítésének vagy logójának bármely illetéktelen harmadik fél által történt
jogosulatlan használatáért.
15.6. Sem a  Kormány, sem a  Szervező Bizottság vagy bármely alkalmazottjuk, alvállalkozójuk, partnerük,
támogatójuk vagy hivatalos beszállítójuk nem használhatja a  Rendezvénnyel kapcsolatos egyéb jelzéseket,
védjegyeket, címeket, témákat, szlogeneket, neveket, jelöléseket és logókat az  ITU Főtitkárának vagy
az ügyben való intézkedésre megfelelően felhatalmazott képviselőjének előzetes írásbeli engedélye nélkül.
16. CIKK
A jelen Megállapodás módosítása és megszüntetése; rangsor
16.1. A jelen Megállapodás – ideértve annak 1. mellékletét – nem módosítható és nem szüntethető meg, kivéve
a  Kormány és az  ITU Főtitkára által aláírt írásbeli kölcsönös megállapodás útján. Minden ilyen módosítást
a jelen Megállapodáshoz kell csatolni és szerves részének kell tekinteni.
16.2. Amennyiben a  jelen Megállapodásban és az  1.  mellékletben foglaltak között ellentmondás van, a  jelen
Megállapodás rendelkezései irányadóak.
17. CIKK
A jelen Megállapodás hatálybalépése és időtartama
17.1. A jelen Megállapodás a  harmincadik (30.) napon lép hatályba attól az  időponttól számítva, amikor
Magyarország Kormánya értesíti az  ITU-t, hogy a  Megállapodás hatálybalépéséhez szükséges belső eljárás
megfelelően lezárult.
17.2. A jelen Megállapodás rendelkezései érvényesek maradnak mindaddig, amíg az abban rögzített feltételeknek
és kikötéseknek megfelelően a  Felek között véglegesen nem rendezték a  Rendezvényre vonatkozó összes
szervezési, pénzügyi és egyéb jogokat, kötelezettségeket és ügyeket.
A FENTIEK HITELÉÜL az  alulírott, erre a  célra felhatalmazott személyek két (2) angol nyelvű eredeti példányban
aláírták ezt a Megállapodást.
Hely: Budapest Dátum: 2019. április „1.” A mellékletek jegyzéke:
1. melléklet: A Fogadó Ország kötelezettségei
1. MELLÉKLET
A FOGADÓ ORSZÁG KÖTELEZETTSÉGEI 1. CIKK
A Rendezvény promóciója
1.1. A Kormány finanszírozza a Rendezvény promócióját, és szorosan együttműködik az ITU-val erre vonatkozóan
az alábbi módokon:
1.1.1. Erősíti a  Rendezvény üzenetét és márkaépítését mind nemzeti, mind nemzetközi szinten, és
integrált stratégiát hoz létre a Rendezvény potenciális résztvevőire vonatkozóan.
1.1.2. Promóciós anyagokat terjeszt és online bannereket helyez el a  Fogadó Ország vonatkozó
kormányzati és minisztériumi weboldalain annak érdekében, hogy könnyen hozzáférhessenek
a Rendezvénnyel kapcsolatos információkhoz és részvételi adatokhoz.
1.1.3. Az ITU számára nyomtatási és digitális márkaépítő és reklámfelületeket biztosít a Helyszínen belül
az egész bérleti időszakban, mely felületeket az ITU által megadott módon kell használni.
1.1.4. A Rendezvény nyomtatott és digitális hirdetőtáblán való reklámozását biztosítja Budapesten és
annak fő repterei környékén a Megállapodás aláírását követően a  lehető leghamarabb kezdődő és
a Rendezvény végén lejáró időszakban. A Kormány fedezi e reklámok tervezésének, előállításának,
nyomtatásának, megjelenítésének és leszerelésének költségeit.
1.1.5. Népszerűsíti a Rendezvényt a Fogadó Országban és nemzetközi szinten is a Fogadó Ország nemzeti
diplomáciai képviseletein (pl. nagykövetségeken, konzulátusokon, missziókban) keresztül annak
érdekében, hogy elősegítse a szélesebb körű részvételt a Rendezvényen, és ösztönözze a nemzeti
pavilonok felállítását.
1.1.6. A Rendezvény támogatása céljából találkozókat és rendezvényeket koordinál és szervez az  egész
világon, különösen a  Fórumon, valamint a  nemzeti és a  tematikus pavilonokban való részvétel
ösztönzése érdekében.
1.1.7. Az ITU-val együtt megszervezi és koordinálja a közös jelenlétet abból a célból, hogy népszerűsítsék
a  Rendezvényt világszerte megrendezésre kerülő kulcsfontosságú ICT-rendezvényeken, amelyeket
a Felek közös megállapodással határoznak meg.
1.1.8. Támogatja az  ITU-t a  Rendezvény termékeinek és szolgáltatásainak népszerűsítésében,
reklámozásában és értékesítésében világszerte, különösen Magyarországon és más európai
országokban. A  Kormány támogatásának magában kell foglalnia i) a  kis- és középvállalkozások,
valamint az  induló vállalkozások részvételének elősegítését, ii) az  ITU-val történő kölcsönös
megállapodás tárgyát képező tematikus pavilonok felállításának elősegítését és iii) a  nemzeti
pavilonok részvételének biztosítását.
1.2. A Kormány által az  1.  cikk szerint előállított és terjesztett valamennyi promóciós, márkaépítő és
reklámanyagnak összhangban kell lennie a  Rendezvény általános vizuális arculatával és márkaépítő
stratégiájával, az ITU által meghatározottak szerint.
1.3. A Kormány saját költségén és az  ITU-val való teljes körű együttműködéssel létrehoz és megvalósít egy
médiatervet a  Rendezvény világszerte történő népszerűsítése és reklámozása céljából, többek között
nemzeti és nemzetközi nyomtatott és digitális médiakampányok révén. A  Kormány az  ITU rendelkezésére
bocsátja a  Kormány Rendezvényre vonatkozó médiatervének előzetes tervezetét. Az  ITU áttekinti és
véleményezi ezt a  tervezetet, és a  Felek kölcsönösen megállapodnak a  Kormány Rendezvényre vonatkozó
médiatervének végleges verziójáról. A  legkésőbb hat (6) hónappal a  Rendezvény előtt kezdődő és
a  Rendezvény végén lejáró időszakban a  Kormány a  Rendezvény médiatervét annak végleges verziójával
összhangban valósítja meg.
1.4. A Kormány különös erőfeszítéseket tesz annak érdekében, hogy a  Fogadó Országot a  legfelsőbb szintű
méltóságai képviseljék. Meg kell erősíteni, hogy a  Fogadó Ország nemzeti és elnöki protokollszolgálata,
valamint a  biztonsági és védelmi szervezete szükség szerint részt vesz a  Rendezvény ITU-val történő
koordinációjában.
2. CIKK
Pénzügyi megállapodások
2.1. A 11. határozat szerint (Rev. Busan, 2014) az  ITU Telecom Rendezvények önfinanszírozott tevékenységnek
minősülnek, és az  ITU Tanács által meghatározott meglévő költségelosztási rendszer alapján nem lehet
negatív hatásuk az ITU költségvetésére.
2.2. A Megállapodás értelmében (ideértve a  jelen 1.  mellékletet) a  Kormány által az  ITU számára teljesítendő
minden egyes kifizetéshez az  ITU írásos számlát bocsát ki és küld a  Kormány számára. A  Kormány a  jelen
Megállapodás szerinti kifizetéseket svájci frankban (CHF), az ITU által a számlá(ko)n megadott bankszámlára
és a Megállapodásban meghatározott alkalmazandó esedékességi időpont(ok)nak megfelelően teljesíti.
2.3. A Kormány az alábbi kifizetéseket az ITU számára az alábbi ütemezésnek megfelelően teljesíti:
2.3.1. kétmillió hétszázezer svájci frank (2 700 000,00 CHF) egyösszegű átalány az  ITU Telecom-nak
a Rendezvény előkészítésével, tervezésével és megvalósításával kapcsolatos fő kiadásai megosztása
céljából, és hozzájárulásként az  ITU által saját hatáskörben szervezett ösztöndíj- és ifjúsági
programokhoz.
2.3.2. Kifizetés Százalékarány (%)
Összeg (svájci frank)
Esedékességi időpont
Kifizetés 100% 2 700 000,00
legkésőbb hat (6) hónappal
a Rendezvény kezdete előtt
Kifizetés összesen 2 700 000,00 2.4. A fenti 2.3.  pontban meghatározott összegeken túlmenően a  Kormány viseli azon költségeket,
amelyek közvetlenül vagy közvetetten amiatt merülnek fel, hogy a  Rendezvény Magyarországon kerül
megrendezésre. Az  ilyen költségek különösen – a  Megállapodás rendelkezéseinek (beleértve az  alábbi
7.  cikket) sérelme nélkül – a  következőket foglalják magukba: i) a  Fogadó Országba a  Rendezvény
előkészítése és megszervezése céljából utazó ITU-tisztviselők személyzeti kiadásai és napidíja
az ITU személyzeti előírásainak és szabályzatának vonatkozó rendelkezései, valamint az ezzel összefüggésben
kiadott kiegészítő szolgáltatási megrendelések és az  azzal összefüggésben kiállított kiegészítő szolgáltatási
megrendelések alapján (lásd még a lenti 2.4.1., 2.4.2. és 2.4.4. pontokat); ii) a Fogadó Országba a Rendezvény
előkészítése és megszervezése céljából utazó ITU-tisztviselők utazási és reptéri költségei az  ITU személyzeti
előírásainak és szabályzatának vonatkozó rendelkezései, valamint az  ezzel összefüggésben kiadott
kiegészítő szolgáltatási megrendelések alapján (lásd még a  lenti 2.4.3. és 2.4.4. pontokat); iii) az áruszállítás
és a  biztosítási díjak költsége az  ITU székhelye és a  Helyszín között a  Rendezvény titkárságának megfelelő
működéséhez szükséges valamennyi berendezésre, anyagra és dokumentumra vonatkozóan (lásd
még a  lenti 2.4.5.  pontot). Ezeket a  költségeket speciális könyveléssel kell nyilvántartani, amelyet az  ITU
Főtitkársága vezet, amelynek az  ITU szabályzata és előírásai által meghatározott utasításokkal összhangban
kell kezelnie a szükséges pénzeszközöket. A könyvelést svájci frankban kell vezetni.
2.4.1. Szállásköltségek: A  Kormány visel valamennyi, a  Fogadó Országban az  összesen nyolcvan
(80) ITU-tisztviselő számára a  Rendezvény során felmerülő, szállással kapcsolatos költséget
(az  ITU  személyzeti előírásai és szabályzata vonatkozó rendelkezéseinek, valamint az  ezzel
összefüggésben kibocsátott kiegészítő szolgáltatási megrendeléseknek megfelelően számítva,
beleértve a  költségtérítést is). A  Kormány felelős e  szálláshelyeknek az  ITU nevében történő
közvetlen lefoglalásáért és valamennyi szállásköltség közvetlen rendezéséért. A  Felek
megállapodnak a  következőkben: i) az  ITU választott tisztviselői esetében e  szálláshely a  Helyszín
közelében található ötcsillagos szálloda, melyről a  Felek írásban kölcsönösen megállapodnak;
ii)  a  többi ITU-tisztviselő esetében (akiket az  ITU határoz meg) e  szálláshely a  Helyszín közelében
található négycsillagos szálloda, melyről a Felek írásban kölcsönösen megállapodnak; és iii) minden
ITU-tisztviselő esetében ez  a  Rendezvény időtartama alatt becslés alapján átlagosan kilenc (9)
vendégéjszakát jelent.
2.4.2. Napidíj: A  Fogadó Országba a  Rendezvénnyel kapcsolatos kiküldetésre utazó összesen nyolcvan
(80) ITU-tisztviselő számára az  Egyesült Nemzetek által alkalmazott napidíj összegének
50 (ötven)%-a (a továbbiakban: „napidíj”), mely az ITU személyzeti előírásai és szabályzata vonatkozó
rendelkezései, valamint az ezzel összefüggésben kibocsátott kiegészítő szolgáltatási megrendelések
szerint kerül kiszámításra. Ezen előírások, szabályzat és szolgáltatási megrendelések szerint,
tekintve, hogy a  szállást az  ITU-tisztviselők számára a  Rendezvénnyel kapcsolatban a  Kormány
fogja biztosítani a  fenti 2.4.1.  pont értelmében, a  napidíj mértéke csak ötven százalék (50%).
A  Kormány – amint megkapja az  ITU által kiállított számlát, de legkésőbb három (3) hónappal
a  Rendezvény kezdete előtt – kifizet az  ITU részére a  fenti 2.2.  pont szerint százhuszonkétezer
svájci frank (122  000  CHF) összeget, mely a  nyolcvan (80) ITU-tisztviselő napidíja megközelítőleg
ötven százalékának (50%) felel meg. Az  ITU-tisztviselők jogosultak megkapni a  napidíj 100%-át,
amennyiben a  Kormány nem ingyenesen biztosítja a  szállást. Ebben az  esetben az  ITU által
a Kormány részére kiállított számlának a napidíj 100%-át kell tartalmaznia.
2.4.3. Utazási és reptéri költségek: A  fogadó városba/-ból a  Rendezvényre/-ről (a továbbiakban:
a  Rendezvénnyel kapcsolatos kiküldetések) légi közlekedéssel utazó, összesen nyolcvan (80)
ITU-tisztviselő számára felmerülő valamennyi utazási és reptéri költség, mely az  ITU személyzeti
előírásainak és szabályzatának vonatkozó rendelkezései, valamint az  ezzel összefüggésben
kibocsátott kiegészítő szolgáltatási megrendelések szerint kerül kiszámításra (beleértve
az  ugyanazon a  járaton utazásra jogosult tisztviselők számát, a  repülőjegyhez tartozó
osztályt bizonyos számú óráig történő utazás esetén stb.). Az  ITU jegyzéket bocsát a  Kormány
rendelkezésére valamennyi ITU-tisztviselő érkezési és távozási dátumával. A  Kormány – legkésőbb
három (3) hónappal a  Rendezvény kezdete előtt – kifizet az  ITU részére a  fenti 2.2.  pont szerint
hatvankilencezer svájci frank (69 000 CHF) összeget, mely a repülőjegyek becsült teljes költségének
és a nyolcvan (80) ITU-tisztviselő érvényes reptéri kedvezménye ötven százalékának (50%) felel meg.
Az ITU-tisztviselők jogosultak a reptéri kedvezmény 100%-ára, ha a Kormány a repülőtér és a Fogadó
Ország szállodája közötti közlekedést nem biztosítja ingyenesen. Ebben az  esetben az  ITU által
a Kormány részére kiállított számlának a reptéri kedvezmény 100%-át kell tartalmaznia.
2.4.4. Előkészítéssel és tervezéssel kapcsolatos, Rendezvény előtti kiküldetések: A fenti 2.4.1–2.4.3. pontokban
ismertetett típusú valamennyi költség, amely az  ITU-tisztviselők legfeljebb húsz (20) Rendezvény
előtti, a  Rendezvény megtervezésével és előkészítésével kapcsolatos Fogadó Országbeli
kiküldetésével összefüggésben merül fel. Minden Rendezvény előtti kiküldetés becslés alapján
átlagosan öt (5) vendégéjszakát foglal magában, plusz adott esetben az  utazás napjait, mely
az  ITU  személyzeti előírásai és szabályzata vonatkozó rendelkezéseivel, valamint az  ezzel
összefüggésben kiállított kiegészítő szolgáltatási megrendelésekkel összhangban kerül
kiszámításra. A  Megállapodás aláírásától számított harminc (30) napon belül a  Kormány kifizet
az ITU részére a fenti 2.2. pontnak megfelelően negyvennégyezer svájci frank (44 000 CHF) összeget,
mely a  napidíj 100%-ának, a  repülőút becsült összegének és az  érvényes reptéri kedvezmény
50%-ának felel meg mind a  húsz (20) Rendezvényt megelőző kiküldetésre vonatkozóan.
Az  ITU-tisztviselők a  napidíj 50%-ára jogosultak, amennyiben a  Kormány ingyenesen biztosítja
a  szállást, és a  reptéri kedvezmény 100%-ára, ha a  Kormány a  repülőtér és a  szálloda közötti
közlekedést nem biztosítja ingyenesen. Ebben az esetben az ITU által a Kormány részére küldendő
számlának a vonatkozó százalékarányokat kell tükröznie.
2.4.5. Áruszállítás és kapcsolódó költségek: Az  ITU Rendezvénnyel kapcsolatban szükséges valamennyi
berendezésének, anyagának, dokumentumának és egyéb áruinak (együttesen: „ITU-berendezések”)
fuvarozásával, szállításával (az ITU székhelyéről vagy a  világ bármely más pontjáról a  Helyszínre
és vissza), biztosításával, vámkezelésével, tárolásával és helyszíni mozgatási szolgáltatásaival
kapcsolatos összes kiadást a  Kormány fedezi. Az  ITU-berendezések súlya bejövő szállítás esetén
legfeljebb négy (4) tonna, kimenő szállítás esetén legfeljebb három (3) tonna. Legkésőbb három
(3) hónappal a  Rendezvény kezdete előtt a  Kormány kifizet az  ITU részére a  fenti 2.2.  pontnak
megfelelően harmincötezer svájci frank (35 000 CHF) összeget, mely az  ITU-berendezésekre
vonatkozó fent említett fuvarozás, szállítás, biztosítás, vámkezelés, tárolás és helyszíni mozgatási
szolgáltatások becsült összköltségének felel meg.
2.4.6. A költségek összehangolása: A  szállítási költségekben, a  repülőjegyek díjában és az  Egyesült
Nemzetek által alkalmazott napidíjak mértékében felmerülő piaci ingadozások miatt az  összes
Rendezvény előtti kiküldetés és Rendezvénnyel kapcsolatos kiküldetés, valamint az  áruszállítás
és a biztosítás tényleges teljes költségét az  ITU állapítja meg a  lehető leghamarabb, de legkésőbb
hat (6) hónappal a  Rendezvény befejezését követően. Ha az  összes Rendezvény előtti kiküldetés
és Rendezvénnyel kapcsolatos kiküldetés, valamint az  áruszállítás és a  biztosítás tényleges
összköltsége meghaladja a becsült összköltséget, a különbséget a Kormány haladéktalanul kifizeti
az ITU-nak. Ezzel szemben ha az összes Rendezvény előtti kiküldetés és Rendezvénnyel kapcsolatos
kiküldetés, valamint az  áruszállítás és a  kapcsolódó költségek becsült összköltsége meghaladja
a  tényleges összköltséget, a  különbözetet az  ITU azonnal visszaadja a  Kormánynak. A  kétségek
elkerülése végett, az átalányösszeg és a Kormány által a 2.3. pont szerint a ITU részére fizetett egyéb
összegek nem számítanak bele e tényleges vagy becsült költségekbe.
2.5. A Kormány szervezi meg és tartja fenn a  Fogadó Ország nemzeti pavilonját a  Rendezvényen, amely
bemutatja a nemzeti innovációs és befektetési lehetőségeket. Ebből a célból az ITU a Helyszínen ingyenesen
legfeljebb 500 m2 nettó alapterületet biztosít a Kormány számára, melynek helyét az ITU határozza meg.
2.6. A Kormány az  alábbi rendezvényeket megszervezi, és az  azokkal kapcsolatos valamennyi költséget viseli:
i) a Rendezvény nyitóünnepsége (mintegy 1 000 vendég számára); ii) a Rendezvény nyitófogadása (mintegy
1 000 vendég számára); és iii) a  Rendezvény zárófogadása (mintegy 500 vendég számára). A  Kormány
a  Rendezvénnyel kapcsolatban általa szervezett egyéb fogadásokkal vagy egyéb rendezvényekkel
kapcsolatos költségeket is fedezi. E  fogadásokat és rendezvényeket a  Kormány az  ITU-val együttműködve
szervezi.
2.6.1. Legalább kettő (2) hónappal a  Rendezvény kezdete előtt a  Kormány elküldi az  ITU részére
a Kormány által a 2.6. pont szerint szervezendő rendezvények megvalósítási és logisztikai tervének
előzetes tervezetét. Az  ITU áttekinti és véleményezi ezeket a  tervezeteket, továbbá a  Felek
kölcsönösen megállapodnak a  Kormány fent említett rendezvényekre vonatkozó megvalósítási és
logisztikai terveinek végleges verziójáról.
2.6.2. A Felek megállapodnak abban, hogy az ITU létrehozza a vendéglistát, meghívókat készít és terjeszt,
és jóváhagyja a  márkaépítést, az  előadókat, az  anyagokat és egyéb, a  jelen 2.6.  pont szerinti
rendezvényekkel kapcsolatos információkat.
2.7. A Kormány támogatja és segíti az  ITU-t abban, hogy USA dollárban és helyi pénznemben bankszámlákat
nyisson a  Fogadó Országban legkésőbb a  Rendezvény előtt öt (5) hónappal. A  bankszámlákat
az ITU Rendezvényhez kapcsolódó pénzügyi tranzakcióinak céljára kell használni.
3. CIKK
Protokoll
3.1. A Kormány gondoskodik arról, hogy a  Rendezvényt látogató méltóságokat az  ITU által megállapított
protokollszabályok és eljárások szerint fogadják, és hogy ezen méltóságok számára biztosítsa a  szükséges
biztonsági és védelmi intézkedéseket a  Rendezvényen. A  Kormány biztosítja a  szükséges biztonsági és
védelmi intézkedéseket, és az  ITU által megállapított alapvető udvariassági rendszabályokat kiterjeszti
a Rendezvényt látogató méltóságokra.
3.2. A Kormány protokollszolgálatot szervez és biztosít a Rendezvényre érkező valamennyi állam- és kormányfő,
miniszter és miniszteri szintű vendég fogadására, valamint kíséretet biztosít számukra a  Rendezvényre
történő érkezésükkor a repülőtértől a szállodájukig és távozásukkor a szállodájuktól a repülőtérig. A Kormány
legalább ötven (50) sofőr által vezetett gépkocsit és ebből a  célból megbízott összekötő tisztviselőket
biztosít ingyenesen a  Rendezvényre azon országokból érkező valamennyi állam- és kormányfő, miniszter
és miniszteri szintű vendég számára, amelyeknek nincs hivatalos képviselete Budapesten. Ha az  ITU vagy
a Kormány szükségesnek találja, a Kormánynak további biztonsági intézkedéseket kell hoznia.
3.3. A Kormány gondoskodik arról, hogy a  budapesti Liszt Ferenc Repülőtér (a továbbiakban: a  „repülőtér”)
VIP-várótermét az  állam- illetve kormányfők, miniszterek és miniszteri szintű vendégek, az  ITU választott
tisztviselői, az  ITU protokollrészlegének és biztonsági és védelmi részlegének vezetői ingyenesen
használhassák a Rendezvényhez kötődően.
3.4. A Kormány megteszi a  szükséges intézkedéseket: i) egy fogadó- és búcsúpult megszervezésére és
személyzettel való ellátására 2019. szeptember 7. és 13. között a budapesti reptéren a Rendezvényre érkező
és a  Rendezvényről távozó résztvevők számára; és ii) lehetőség szerint kedvezményes bánásmódot biztosít
a budapesti reptéri vámvizsgálatnál a Rendezvényre érkező és onnan távozó résztvevők számára.
4. CIKK
Személyszállítás és szállodák
4.1. A Rendezvénnyel kapcsolatban a  Kormány saját költségére gondoskodik az  ITU-tisztviselők szállításáról
az alábbiak szerint:
4.1.1. Legalább hat (6) sofőr által vezetett gépkocsi a budapesti reptérre való megérkezéskor az ITU öt (5)
választott tisztviselője, az  ITU protokollrészlegének és biztonsági és védelmi részlegének vezetői
számára, a hivatalos gépkocsikra vonatkozó külön meghatalmazással a Rendezvény tartamára.
4.1.2. Az ITU-tisztviselők szállítása a  repülőtér és a  szállodák között a  Rendezvény előtti kiküldetések
és a  Rendezvénnyel kapcsolatos kiküldetések alatt, valamint a  szállodák és a  Helyszín között
e kiküldetések alatt. A szükséges szállítások rendjét az ITU fogja megállapítani.
4.1.3. A Rendezvény résztvevőinek szállítása a fő szállodai területekről a Helyszínre és vissza, a Rendezvény
teljes időtartama alatt. Az  ingajáratok menetrendjét a  Kormány fogja megállapítani az  ITU-val
együttműködve.
4.2. A Rendezvénnyel kapcsolatban a Rendezvény résztvevői számára szükség lesz szállodai szálláslehetőségekre.
A  Kormánynak biztosítania kell, hogy a  három (3) – öt (5) csillagos kategóriákban legalább ezer (1000)
szoba álljon rendelkezésre a  Rendezvény számára szállodákban vagy rezidenciákon a  Helyszínhez közel
(azaz a  Helyszíntől autóbusszal, vonattal, illetve gépkocsival egy órán belül megközelíthető távolságra),
versenyképes kedvezményes, illetve diszkontárakon, kötelező minimális tartózkodás nélkül. A  Rendezvény
kezdete előtt legalább hat (6) hónappal a Kormány visszaigazolja az ITU számára, hogy blokkfoglalást végzett
a fent leírt minimális számú és típusú szobákra.
5. CIKK
Vízumok és engedélyek
5.1. A vonatkozó hatályos rendeletek rendelkezéseinek fényében a  Kormány – mint a  Rendezvény befogadó
kormánya – engedélyezi a  Rendezvény minden résztvevőjének, valamint minden ITU-tisztviselőnek és
családtagjaiknak, hogy Magyarországra belépjenek, ott tartózkodjanak és azt elhagyják mindennemű
akadály nélkül a Rendezvénnyel kapcsolatos feladataik, küldetésük, illetve tartózkodásuk időtartama alatt.
5.2. Ennek érdekében a Kormány megteszi a megfelelő intézkedéseket a vízumok és belépési engedélyek kiadása
érdekében, amennyiben az  szükséges, a  Rendezvény résztvevői és az  ITU tisztviselői számára, lehetőség
szerint költségmentesen, minél gyorsabban és legkésőbb két (2) héttel a Rendezvény megnyitási időpontja
előtt; feltéve, hogy a vízum iránti kérelmet legalább négy (4) héttel a Rendezvény megnyitása előtt leadták;
amennyiben a  kérelmet később adják le, a  vízumot legalább nyolc (8) nappal a  kérelem kézhezvétele után
meg kell adni.
6. CIKK
Biztonság és védelem
6.1. A Kormány saját költségére gondoskodik a  megfelelő biztonsági és védelmi intézkedésekről annak
érdekében, hogy a  Rendezvény minden zavaró körülménytől mentes biztonságos és nyugodt légkörben,
hatékonyan működjön. A Rendezvény teljes időtartama alatt a Kormány biztosítja különösen:
6.1.1. valamennyi ITU-tisztviselő, magas rangú látogató, valamint a  Rendezvény összes résztvevője
kielégítő biztonságát és védelmét magyarországi tartózkodásuk alatt, beleértve a  Rendezvényt
meglátogató méltóságok Fogadó Ország hatóságai által szükségesnek tartott, vagy az  ITU által
előírt különleges biztonságát és védelmét;
6.1.2. a hivatalos szállodák kielégítő biztonságát és védelmét;
6.1.3. a Rendezvény résztvevőit szállító autóbuszok kielégítő biztonságát és védelmét;
6.1.4. a megfelelő biztonságot és védelmet mind a  Helyszínen belül, mind azon kívül. Azonban
a Helyszínen belüli biztonság és védelem az ITU ellenőrzése és koordinációja alatt áll;
6.1.5. a hivatalos társadalmi események, programok és kirándulások megfelelő biztonságát és védelmét,
beleértve a Helyszínen kívül rendezetteket is; és
6.1.6. gondoskodik a  helyszíni elsősegélyeszközökről 07:00 és 22:00 óra között (vagy szükség szerint
hosszabb időtartamban) minden nap a  Rendezvény időtartama alatt és az  ITU által előírt külön
napokon. Sürgősségi szolgáltatások céljából a Kormány a munkaidő alatt egy mentőautót biztosít
a Helyszínen az azonnali kórházi szállítás és felvétel megkönnyítése érdekében; valamint
6.1.7. helyszíni tűzoltó szolgáltatásokat biztosít 07:00 és 22:00 között minden nap (vagy szükség szerint
hosszabb időtartamban) a Rendezvény időtartama alatt és az ITU által előírt külön napokon.
6.2. Mielőbb, de legkésőbb négy (4) hónappal a  Rendezvény nyitási időpontja előtt a  Kormány kijelöl egy
(1) magas rangú összekötő tisztségviselőt, aki a  Rendezvénnyel kapcsolatos biztonságért és védelemért
felelős, és aki szoros együttműködésben dolgozik az  ITU biztonsági és védelmi részlegének vezetőjével
(a  Rendezvény biztonságának és védelmének koordinátora) annak érdekében, hogy a  Rendezvény
biztonsága és védelme átfogó és zökkenőmentesen koordinált legyen.
6.3. Az ITU a Fogadó Országgal szoros és folyamatos együttműködésben elkészít egy titkos rendezvénybiztonsági
és -védelmi tervet. A terv részletezni fogja a Rendezvényre, a Rendezvény résztvevőire, az  ITU tisztviselőire,
valamint a  Helyszínre vonatkozó biztonsági és védelmi intézkedéseket. Ezt a  dokumentumot azok a  külső
partnerek fogják megkapni, akiknek az  ITU határozata szerint azt ismerniük kell. A rendezvénybiztonsági és
-védelmi terv előzetes tervezetét legkésőbb három (3) hónappal a  Rendezvény kezdetének időpontja előtt
ki kell bocsátani. A  dokumentum a  Rendezvény közeledtével egyre kiforrottabb lesz, ahogyan a  személyek
és erőforrások elosztásra kerülnek, és ahogyan a kockázatokat felmérik és kezelik. A rendezvénybiztonsági és
-védelmi terv végleges, befejezett és átfogó változata csak közvetlenül a Rendezvény kezdetének időpontja
előtt kerül kibocsátásra.
7. CIKK
Helyszíni specifikációk és a kapcsolódó létesítmények, berendezések és szolgáltatások
7.1. A Kormány kizárólag saját költségére szerzi meg az ITU javára és biztosítja az ITU számára közvetlenül vagy
kinevezett vállalkozóján (vállalkozóin) keresztül a  jelen 1.  melléklet 8.3 pontja értelmében a  Helyszínt,
amelyet az  ITU használ és foglal el a  Helyszín bérleti idejének teljes tartama alatt (az alábbi 7.2 pontnak
megfelelően). Ezenkívül a Kormány a Helyszín bérleti idejének teljes tartama alatt saját kizárólagos költségére
biztosítja az  ITU számára és ingyenesen rendelkezésére bocsátja a  Megvalósítási Megállapodásban
rögzítendő telepítési eszközöket, bútorokat, berendezéseket, létesítményeket és szolgáltatásokat.
7.2. A Helyszín bérleti időszaka (a „bérleti időszak”) az alábbi (minden napot beleértve):
7.2.1. Felépítési időszak: 2019. szeptember 1–8., kivételes hozzáféréssel az  ITU szerverek
2019.  augusztus  31-től történő telepítéséhez szükséges technikai helyiségekhez (egy nappal
a bérleti időszak kezdete előtt).
7.2.2. Lebonyolítási időszak: 2019. szeptember 9–12.
7.2.3. Leszerelési időszak: 2019. szeptember 13–14.
7.3. A Kormány biztosítja, hogy a Helyszín az ITU tisztviselői, az ITU által kinevezett vállalkozók és a Rendezvény
résztvevői számára a  teljes bérleti időszak alatt naponta 07:00 és 24:00 óra között megközelíthető legyen.
Továbbá a  Kormány biztosítja a  Helyszín huszonnégy órás megközelítését, kivételesen a  felépítésre és
leszerelésre az ITU által kijelölt napokon.
7.4. A Kormány gondoskodik arról, hogy a Helyszín megközelíthető legyen a fogyatékossággal élő és a speciális
szükségletű személyek számára.
7.5. Legalább egy (1) hónappal a Rendezvény kezdési időpontja előtt a Kormány saját költségére biztosítást köt
a  Helyszín teljes bérleti időszakára azokra a  kockázatokra és olyan feltételekkel, amelyek a  Rendezvénynek
a  Helyszínen történő megszervezésével összefüggésben szükségesek, és erről írásos igazolást szolgáltat
az  ITU felé. A  Kormány gondoskodik arról, hogy a  biztosítási fedezet kiterjedjen az  egész bérleti időszakra,
a  Helyszínre, valamint a  Helyszínen belül található minden vagyontárgyra, illetve személyre, és fedezze
az ITU, az ITU-tisztviselők és/vagy a Rendezvény résztvevői – köztük a Rendezvény látogatói – által azokban
okozott károkat, kivéve a súlyos hanyagságukból vagy szándékos helytelen magatartásukból eredő károkat.
Ha a  Kormány elmulasztja a  biztosítás megkötését a  fentiekkel összhangban, a  Kormány viseli az  ITU-nál
a biztosítás megkötésével kapcsolatban felmerült összes kiadást.
7.6. A Rendezvény megtartásához információs és kommunikációs technológiára (ICT) lesz szükség.
Az  ICT-infrastruktúra kritikus fontosságú a  Rendezvény résztvevői elvárásainak teljesítése szempontjából
a  vezeték nélküli helyi hálózat (LAN) és az  internetes tévéadás (webcast) tekintetében, mely magában
foglalja a  feliratozást és a  feliratok átiratát. A Kormány a Helyszín teljes bérleti időszakában saját költségére
ingyenesen biztosítja az  ITU számára a  Megvalósítási Megállapodásban meghatározott berendezéseket és
szolgáltatásokat, az ehhez megadott műszaki specifikációknak megfelelően.
7.7. A Kormány a  Rendezvény alatt saját költségére ingyenesen biztosít az  ITU számára szakképzett helyi
személyzetet (beleértve a biztonsági és védelmi személyzetet is), hogy elvégezzék mindazokat a feladatokat
a  Rendezvénnyel kapcsolatban, amelyek a  Megvalósítási Megállapodásban kerülnek rögzítésre. A  Kormány
gondoskodik arról, hogy minden ilyen feladatokra kiválasztott és megbízott egyén teljesítse (minimum)
az  adott feladatra vonatkozó követelményeket és teljesítse az  azzal kapcsolatos kötelezettségeket.
A  szakképzett helyi személyzet végleges létszámát, valamint a  szükséges képesítéseket és tapasztalatokat
az ITU a jelen Megállapodás aláírását követően a lehető leghamarabb közölni fogja a Kormánnyal. A Kormány
által az  ITU számára biztosított helyi személyzet az  ITU Főtitkárának teljes körű és kizárólagos irányítása és
felügyelete alá fog tartozni. A  Kormány minden szükséges intézkedést megtesz annak érdekében, hogy
a személyzet teljes önállósággal képes legyen teljesíteni a Rendezvénnyel kapcsolatos feladatait.
7.8. A Felek megállapodnak, hogy csak a  következő áruk és szolgáltatások tartoznak a  Helyszín kizárólagos
hatáskörébe: takarítás, étkeztetés, audiovizuális szolgáltatás, közmű és távközlés, szerelési munkák, biztonság
és védelem, forgalomirányítás, orvosi ellátások, parkolás. Az  ITU fenntartja a  jogot, hogy kiválassza és
kinevezze saját vállalkozóit, akik saját maga és a Rendezvény résztvevői számára biztosítanak minden olyan
árut és szolgáltatást, amely nem tartozik a  Helyszín kizárólagos hatáskörébe. Az  ITU-nak nem kell fizetnie
semmilyen felárat a Helyszíntől a Rendezvénnyel kapcsolatban beszerzett bármely áru vagy szolgáltatás után
(attól függetlenül, hogy ezen áruk és szolgáltatások a  Helyszín kizárólagos hatáskörébe esnek-e), minden
felárat a Kormány visel.
8. CIKK
Szervező Bizottság; tevékenységek elvégzése
8.1. A Kormány saját költségére legkésőbb hat (6) hónappal a Rendezvény előtt felállít egy megfelelő létszámú
Szervező Bizottságot Budapesten, Magyarországon, a  Kormány megfelelő képesítéssel, felhatalmazással
és illetékességgel rendelkező munkatársaiból, akik vállalják a  helyi adminisztratív és operatív feladatok
elvégzését, és azokkal kapcsolatban döntéseket hoznak a  Kormány jelen Megállapodásban rögzített
feladatainak végrehajtása érdekében. A  Kormány meghívja a  Helyszín tulajdonosát, hogy vegyen részt
a  Szervező Bizottság értekezletein, amikor részvételére szükség van a  Kormány és a  Helyszín közötti
koordinációhoz.
8.2. A Kormány legkésőbb hat (6) hónappal a Rendezvény előtt átadja az  ITU-nak a Szervező Bizottságot alkotó
személyek neveit, címeit, feladatait és elérési adatait tartalmazó jegyzéket. E  jegyzéknek tartalmaznia kell
minden olyan szervet és hatóságot, amely hatáskörrel rendelkezik minden releváns tevékenységi területre
vonatkozóan, beleértve többek között a következőket: rendőrség, biztonság, média, protokoll, vízumok, vám,
szállítás, szállodák, logisztika és informatika. A  Szervező Bizottság és az  ITU közötti jelentési struktúráról és
kommunikációs ügyrendről a Kormány és az  ITU kölcsönösen meg fog megállapodni. A Szervező Bizottság
tagjainak beszélniük kell angolul, valamint ki kell jelölniük egy személyt maguk közül összekötőként és
az ITU első számú kapcsolattartójaként.
8.3. A Kormány legkésőbb öt (5) hónappal a  Rendezvény előtt írásban tájékoztatja az  ITU-t a  Kormány által
a Megvalósítási Megállapodásban rögzített tevékenységek elvégzésére kiválasztott, megbízott és kinevezett
intézmények/szervezetek nevéről és elérési adatairól, az  adott helyzettől függően. A  Kormány által adott
tájékoztatás jelezni fogja, hogy a  Megvalósítási Megállapodásban rögzített tevékenységek közül melyiket
végzik az egyes intézmények/szervezetek.
8.4. Az ITU rendelkezik hatáskörrel és felhatalmazással, hogy közvetlenül felügyelje és irányítsa a  fenti
8.3.  pontban említett egyes intézmények/szervezetek tevékenységeit a  Rendezvény előkészítésével,
szervezésével és lebonyolításával kapcsolatban; feltéve azonban, hogy a  Kormánynak megmarad minden
kötelezettsége ezen intézmények/szervezetek meghatározása, kiválasztása, megbízása, kinevezése és
javadalmazása tekintetében. A  fentiek általános érvényének korlátozása nélkül a  Kormány kizárólagos
feladata továbbra is az  ilyen intézmények/szervezetek által a  jelen Megállapodás értelmében az  ITU-nak
nyújtott áruk és szolgáltatások díjainak, költségeinek és kiadásainak a fedezése.
8.5. A Kormány biztosítja, hogy a  fenti 8.3.  pontban említett intézmények/szervezetek : i) mindegyikét angolul
beszélő személyzet képviselje minden alkalommal, amikor a  Rendezvénnyel kapcsolatban szolgáltatást
nyújtanak; ii) mindegyike birtokolja és mindenkor nyújtsa azt a szakértelmet, tapasztalatot, személyzetet és
egyéb erőforrásokat, amelyek szükségesek vagy előírtak az adott intézmény/szervezet által a Rendezvénnyel
kapcsolatban nyújtott szolgáltatáshoz; iii) mindegyike betartsa a  rá vonatkozó összes törvényt, rendeletet,
szabályt, jogszabályt és egyéb jogi előírást; és iv) mindegyike beszerezze az  összes szükséges engedélyt,
licencet, jóváhagyást, meghatalmazást és biztosítást, és fenntartsa ezek teljes érvényességét és hatályát.
9. CIKK
Adómentesség
9.1. Az ENSZ Szakosított Intézményei előjogairól és mentességeiről szóló Egyezménynek megfelelően a Kormány
biztosítja az ITU számára a teljes adómentességet minden vonatkozó szövetségi, állami vagy helyi adó alól.
9.2. A 9.1. pontban említett adómentesség vonatkozik az alábbi bevételekre és kiadásokra kivetett forgalmi adó
minden formájára:
9.2.1. Az ITU részére a Rendezvénnyel kapcsolatban nyújtott bármely áru és szolgáltatás;
9.2.2. Az ITU, vagy az  ITU nevében tevékenykedő alvállalkozók és megbízottak által a  kiállítóknak és
a Rendezvény egyéb résztvevőinek a Rendezvénnyel kapcsolatban nyújtott áruk és szolgáltatások;
9.2.3. Az ITU-nak kiállítási hely bérlésért, fórumküldöttek regisztrációjáért, az  ITU Rendezvénnyel
kapcsolatos nyomtatott anyagaiért és publikációiért, a  látogatók belépési díjaiért, az  ITU által
eladott minden könyvért vagy termékért, valamint az  ITU által a  Rendezvénnyel kapcsolatban
nyújtott összes támogatási szolgáltatásért járó díjak, illetve bevételek.
9.3. Szükség esetén a Kormány írásbeli igazolást ad ezen adómentességekről az ITU-nak, valamint az ITU nevében
tevékenykedő alvállalkozóknak és megbízottaknak.
9.4. A Kormány az  érvényes vonatkozó jogszabályi rendelkezések alapján engedélyezi a  tájékoztató médiumok
Rendezvényre kiküldött képviselőinek az  általuk behozott berendezések – beleértve műszaki eszközöket  –
adó- és vámmentes ideiglenes behozatalát, és késedelem nélkül kiadja az  összes szükséges import- és
exportengedélyt erre a célra.
10. CIKK
Vámok
10.1. A Kormány elősegíti a vámkezeléseket minden belépési pontnál, és a vonatkozó szabályozások előírásainak
alapján minden esetben mentességet ad minden ideiglenes behozatali és kiviteli adó és vám alól az  ITU,
az  ITU nevében tevékenykedő alvállalkozók és megbízottak, valamint a  Fogadó Országba a  Rendezvény
céljából belépő résztvevők összes szállítmányára és berendezésére (beleértve a promóciós szóróanyagokat és
brosúrákat).
10.2. A Kormány gondoskodik arról, hogy elegendő vámkezelést végző személyzet álljon rendelkezésre, és
biztosítja a Rendezvénnyel kapcsolatos megfelelő logisztikai hátteret.
10.3. Szükség esetén a  Kormány írásban igazolja az  ITU, az  ITU nevében tevékenykedő alvállalkozók és
megbízottak, valamint a  Rendezvény résztvevői számára az  adó- és vámmentességet, hogy megkönnyítse
a rendezvénnyel kapcsolatos adómegállapítási és vámkezelési eljárást.”
4. § (1) Ez a törvény – a (2) bekezdésben meghatározott kivétellel – a kihirdetését követő napon lép hatályba.
 (2) A 2–3. § és az 5. § a Megállapodás 17. cikk 17.1. bekezdésében meghatározott időpontban lép hatályba.
 (3) A Megállapodás, a 2–3. § és az 5. § hatálybalépésének naptári napját a külpolitikáért felelős miniszter annak ismertté
válását követően a Magyar Közlönyben haladéktalanul közzétett közleményével állapítja meg.
5. § Hatályát veszti a Magyarország Kormánya és a Nemzetközi Távközlési Egyesület között az  ITU Telecom World 2015
konferencia megrendezéséről, megszervezéséről és finanszírozásáról szóló Megállapodás kihirdetéséről szóló
2015. évi LXVIII. törvény.
6. § Az e törvény végrehajtásához szükséges intézkedésekről a külpolitikáért felelős miniszter az  informatikáért felelős
miniszterrel szakmailag együttműködve gondoskodik.
Áder János s. k., Kövér László s. k.,
 köztársasági elnök az Országgyűlés elnöke


type: legislation

jurisdiction: Hungary

text:
210/2009. (HK 12.) MH ÖHP intézkedése NATO egységesítési egyezmény nemzeti bevezetéséről.
A honvédelemről és a Magyar Honvédségről szóló 2004.
évi CV. törvény 110. § (2) bekezdésében kapott felhatalmazás alapján, figyelemmel az egységesítési, szabványosítási
tevékenységről és a NATO egységesítési dokumentumok
feldolgozásáról és végrehajtásáról szóló 102/2008. (HK 19.)
HM utasításban foglaltakra, a STANAG 2401 (2. kiadás) okmány végrehajtására, az alábbi
intézkedést adom ki: 1. Az intézkedés hatálya kiterjed a Magyar Honvédség
Összhaderőnemi Parancsnokság (a továbbiakban: MH
ÖHP) és az alárendeltségébe tartozó katonai szervezetek
személyi állományára.
2. Jelen intézkedésemmel eredeti angol nyelven bevezetem a Honvédelmi Minisztérium Honvéd Vezérkar főnök
helyettesének 39/2008. (HK. 19.) HM HVKFH közleményében fenntartás nélkül elfogadott és hatályba léptetett
STANAG 2401 MC NRS (EDITION 2) – WEAPON
DANGER AREAS/ZONES FOR UNGUIDED WEAPONS FOR USE BY NATO FORCES IN A GROUND
ROLE – FACTORS AND PROCESSES címen kiadott
NATO egységesítési egyezményt.
3. Az egységesítési egyezmény azokat az alapelveket,
eljárásokat tartalmazza, amelyek vizsgálják a közvetlen,
és megosztott irányzású, hagyományos ballisztikai röppályán mozgó lövedékeket használó fegyverek kezelésekor
fellépő káros hatásokat, a lövedékek, rakéták becsapódásakor, robbanásakor, felpattanásakor keletkező veszélyeztetett területeket, zónákat a saját csapatok biztonságának
növelése érdekében.
4. Ez az intézkedés a közzététel napján lép hatályba és
visszavonásig hatályos.
Benkő Tibor altábornagy s. k.,
MH összhaderőnemi parancsnok


text:
1388/2008. (HK 1/2009.) MH HEK intézkedése a csapat-egészségügyi központok egészségügyi anyagi normájának kiadásáról.
A honvédelemről és a Magyar Honvédségről szóló
2004. évi CV. törvény 110. § (2) bekezdésében kapott felhatalmazás alapján – figyelemmel a Magyar Honvédség
belső rendelkezései kiadásának és a szakirányítás rendjéről szóló 119/2007. (HK 20.) HM utasítás 4. § (2) bekezdésére – ezen
intézkedés mellékleteként kiadom: a csapat-egészségügyi központok egészségügyi anyagi
normájáról szóló gyűjteményt
1. A gyűjtemény személyi hatálya kiterjed az MH egészségügyi anyagi normáinak kezelését végző személyi állományra.
2. A gyűjtemény tárgyi hatálya kiterjed az MH tulajdonában, használatában, kezelésében, vagy bármely más jogcímen itt lévő eszközökkel végzett munka, illetve szolgálati feladatellátásra.
3. A gyűjtemény területi hatálya kiterjed az MH egészségügyi anyagi készletét kezelő, tároló szolgálati, illetve
munkahelyre.
4. A gyűjtemény az aláírása napján lép hatályba, rendelkezéseit a folyamatban lévő ügyekre is alkalmazni kell. Hatálybalépésével egyidejűleg hatályon kívül helyezem a
„Foglalkozás-egészségügyi rendelők egészségügyi anyagi
normája” című 9/203. nyt. számú MH Egészségügyi Parancsnoki kiadványt.
Dr. Németh András orvos dandártábornok s. k.,
MH egészségügyi főnök


text:
1275/2011. (VIII. 10.) Korm. határozata a Svájci–Magyar Együttműködési Program 9. prioritási területén belül projektek beazonosításáról.
1. A Kormány a) a kibővült Európai Unió gazdasági és társadalmi egyenlőtlenségei csökkentését célzó, a Svájci Szövetségi Tanács
és a Magyar Kormány között létrejött Svájci–Magyar Együttműködési Program végrehajtásáról szóló
Keretmegállapodás kihirdetéséről szóló 348/2007. (XII. 20.) Korm. rendelet 2. melléklet 2.1 pontja alapján a
következő projekteket azonosítja be: A projektek címe Projekt Végrehajtó Projektek forrása
Projektek tervezett
támogatási összege
Projektek tervezett
összköltsége A Bíróságok ellátása
biztonságot növelő
berendezésekkel és
informatikai
alkalmazásokkal
Országos
Igazságszolgáltatási
Tanács Hivatala Svájci–Magyar
Együttműködési
Program 10 000 000 CHF 11 765 000 CHF
Energiahatékonyság
fejlesztése a
Bevándorlási és
Állampolgársági Hivatal,
a Bács-Kiskun Megyei
Rendőr-főkapitányság,
a Budapesti
Rendőr-főkapitányság,
a Győr-Moson-Sopron
Megyei
Rendőr-főkapitányság,
a Szabolcs-Szatmár-Bereg
Megyei
Rendőr-főkapitányság,
valamint a Vas Megyei
Rendőr-főkapitányság
épületeiben
Belügyminisztérium A projektek beazonosítása nem eredményezi a Projekt Megállapodás és a Végrehajtási Megállapodás
megkötésének kötelezettségét; b) elrendeli, hogy az a) pontban beazonosított projektek vonatkozásában készüljön meghívásos pályázati kiírás.
Felelős: nemzeti fejlesztési miniszter Határidő: e határozat közzétételétől számított 75. nap
2. A Kormány felhívja a nemzeti fejlesztési minisztert, hogy a Svájci–Magyar Együttműködési Program végrehajtási
rendjéről szóló 237/2008. (IX. 26.) Korm. rendelet szerinti, a magyar és a svájci fél által lefolytatott értékelést követően,
ha a pályázatot mindkét fél támogatásra javasolja, a Nemzeti Koordinációs Egység útján gondoskodjon a Projekt
Megállapodás és a Végrehajtási Megállapodás megkötéséről. Felelős: nemzeti fejlesztési miniszter
Határidő: a végleges svájci döntés meghozatalát követő 3 hónap
Orbán Viktor s. k.,
miniszterelnök


text:
27/2009. (VI. 3.) ME határozata szakállamtitkárok kinevezéséről.
A központi államigazgatási szervekről, valamint a Kormány tagjai és az államtitkárok jogállásáról szóló 2006. évi
LVII. törvény 57. § (2) bekezdésében meghatározott hatáskörömben eljárva
dr. Czukor Józsefet és
Iklódy Gábort a Külügyminisztérium szakállamtitkárává
– 2009. június 2-ai hatállyal – kinevezem. Bajnai Gordon s. k.,
miniszterelnök


text:
135/2017. (IV. 12.) KE határozata bírói kinevezésről.
Az Alaptörvény 9.  cikk (3)  bekezdés k)  pontja, valamint a  bírák jogállásáról és javadalmazásáról szóló 2011. évi
CLXII.  törvény 3.  § (2)  bekezdése alapján – az  Országos Bírósági Hivatal elnökének javaslatára – dr. Pesti Brigittát
2017. április 15. napjától határozatlan időtartamra bíróvá kinevezem.
Budapest, 2017. április 3. Áder János s. k.,
 köztársasági elnök


text:
1550/2012. (XII. 4.) Korm. határozata a rendkívüli kormányzati intézkedésekre szolgáló tartalékból történő előirányzat-átcsoportosításról.
A Kormány az államháztartásról szóló 2011. évi CXCV. törvény 21. § (6) bekezdése alapján a rendőrség
adósságállományának konszolidálása, a rendőrség és a katasztrófavédelem működőképességének fenntartása,
valamint egyéb feladatok finanszírozásához 9900,0 millió forint 1. melléklet szerinti egyszeri átcsoportosítását rendeli
el, elszámolási, a fel nem használt rész tekintetében visszafizetési kötelezettséggel a Magyarország 2012. évi központi
költségvetéséről szóló 2011. évi CLXXXVIII. törvény (a továbbiakban: Kvtv.) 1. melléklet XIV. Belügyminisztérium
fejezet, 2. Nemzeti Védelmi Szolgálat cím, 5. Büntetés-végrehajtás cím, 7. Rendőrség cím, és 12. Országos
Katasztrófavédelmi Főigazgatóság cím javára, a Kvtv. 1. melléklet XI. Miniszterelnökség fejezet, 3. Rendkívüli
kormányzati intézkedések cím terhére. Felelős: átcsoportosításért: nemzetgazdasági miniszter
Határidő: azonnal Felelős: elszámolásért és visszafizetésért: belügyminiszter Határidő: 2013. március 31.
Orbán Viktor s. k.,
miniszterelnök


text:
44/2010. (XII. 22.) VM rendelete a 2011. iskolatej program szabályozásáról.
A mezőgazdasági, agrár-vidékfejlesztési, valamint halászati támogatásokhoz és egyéb intézkedésekhez kapcsolódó eljárás egyes
kérdéseiről szóló 2007. évi XVII. törvény 81. § (3) bekezdés a) pontjában kapott felhatalmazás alapján, – az egyes miniszterek,
valamint a Miniszterelnökséget vezető államtitkár feladat- és hatásköréről szóló 212/2010. (VII. 1.) Korm. rendelet 94. § a) pontjában
meghatározott feladatkörömben eljárva – a következőket rendelem el:
1. Értelmező rendelkezések 1. § E rendelet alkalmazásában:
a) fenntartó: az oktatási intézmények tanulóinak tejjel és egyes tejtermékekkel való ellátására irányuló közösségi
támogatás tekintetében az 1234/2007/EK tanácsi rendelet alkalmazásával kapcsolatos részletes szabályok
megállapításáról szóló, 2008. július 10-i 657/2008/EK bizottsági rendelet (a továbbiakban: bizottsági rendelet)
6. cikk (2) bekezdés b) pontjában említett és a közoktatásról szóló 1993. évi LXXIX törvény (a továbbiakban:
közoktatási törvény) 121. § (1) bekezdés 12. pontja alapján közoktatási intézmény fenntartására jogosult személy;
b) szállító: a bizottsági rendelet 6. cikk (2) bekezdés c) pontja szerinti, tejfeldolgozással, illetve tejtermeléssel
foglalkozó, a Polgári Törvénykönyvről szóló 1959. évi IV. törvény 685. § c) pontja szerinti gazdálkodó szervezet.
2. Kedvezményezetti kör, hatály, kérelmezők 2. § (1) A 2011. január 1. és 2011. december 31. közötti időszakra meghirdetett iskolatej programban a közoktatási törvény
20. § (1) bekezdés a)–d) pontjaiban és (2) bekezdésében foglalt közoktatási intézményekben óvodai nevelésben részt
vevő gyermekek (a továbbiakban: óvodások), általános iskolai nevelésben-oktatásban részt vevő tanulók
(a továbbiakban: általános iskolai tanulók), a középiskolai és szakiskolai nevelésben-oktatásban részt vevő tanulók
(a továbbiakban: középfokú iskolai tanulók), valamint gyógypedagógiai, konduktív pedagógiai nevelésben
oktatásban részt vevő tanulók vehetnek részt. (2) Az iskolatej program keretében óvodásonként, általános iskolai tanulónként, középfokú iskolai tanulónként, valamint
gyógypedagógiai, konduktív pedagógiai nevelésben-oktatásban részt vevő tanulónként foglalkozási és tanítási
naponként átlagosan legfeljebb 0,25 liter tej egyenértékkel megegyező mennyiség erejéig az e rendeletben
meghatározott tejtermékek után támogatás igényelhető. 3. § (1) Az iskolatej program lebonyolításával kapcsolatos feladatokat a Mezőgazdasági és Vidékfejlesztési Hivatal
(a továbbiakban: MVH) látja el. (2) Az e rendelet alapján kötelezően alkalmazandó formanyomtatványokat az MVH rendszeresíti és azokat a honlapján
közleményben közzéteszi. A formanyomtatványok adattartalmát az 1. és 3. melléklet tartalmazza.
4. § (1) A támogatást a fenntartó és a szállító között a 6. § szerint létrejött szerződésnek megfelelően a támogatás
előfinanszírozását vállaló szerződő fél (a továbbiakban: kérelmező) igényelheti.
(2) Támogatást olyan kérelmező igényelhet, amely rendelkezik az MVH jóváhagyásával.
3. A kérelmezők jóváhagyása 5. § (1) Az 1. mellékletben meghatározott adattartalmú jóváhagyási kérelmet – amelyet az MVH rendszeresít és a honlapján
közlemény formájában tesz közzé – a jóváhagyással nem rendelkező kérelmezőnek legkésőbb a szerződésnek a 8. §
(2) bekezdés szerint első alkalommal történő benyújtásával egyidejűleg kell benyújtania a kérelmező székhelye szerint
illetékes MVH megyei kirendeltségéhez. A jóváhagyási kérelmek benyújtási határideje jogvesztő.
(2) Az a kérelmező jogosult jóváhagyás iránti kérelem előterjesztésére, amely a mezőgazdasági, agrár-vidékfejlesztési,
valamint halászati támogatásokhoz és egyéb intézkedésekhez kapcsolódó eljárás egyes kérdéseiről szóló 2007. évi
XVII. törvény (a továbbiakban: Tv.) szerinti ügyfél-nyilvántartási rendszerben, mint pénzügyi kapcsolattal rendelkező
ügyfél nyilvántartásba vetette magát. (3) Ha a kérelmező nem rendelkezik regisztrációs számmal, vagy mint pénzügyi kapcsolattal nem rendelkező ügyfelet
vették nyilvántartásba, a nyilvántartásba vételt, vagy annak kiegészítését (fizetésiszámla-számának bejelentését)
legkésőbb a jóváhagyás iránti kérelem benyújtásával egyidejűleg kérheti az MVH-tól.
(4) Intézményfenntartó társulás esetében a gesztor, valamint a tagönkormányzatok jóváhagyási kérelmét kizárólag
a társulási megállapodás szerinti gesztor önkormányzat nyújthatja be. A települési önkormányzatok többcélú
kistérségi társulásáról szóló 2004. évi CVII. törvény alapján alakított többcélú kistérségi társulás esetében
az (1) bekezdés szerinti jóváhagyási kérelmet a többcélú kistérségi társulás nyújthatja be. A jóváhagyási kérelemhez
intézményfenntartó társulások és többcélú kistérségi társulások esetében mellékelni kell az önkormányzatok által
kötött társulási megállapodás másolati példányát. (5) Amennyiben a jóváhagyást követően a kérelmező adataiban változás következik be – így különösen, ha valamelyik
tagönkormányzat kilép az önkormányzati társulásból, vagy új önkormányzati társulást hoz létre –, a kérelmező
az adatváltozást tíz munkanapon belül köteles az MVH-nak bejelenteni.
(6) Ha a kérelmező önkormányzat, akkor a jóváhagyási kérelmet az önkormányzat a polgármesteri hivatala útján is
benyújthatja. (7) Ha az önkormányzat polgármesteri hivatala már rendelkezik az iskolatej programot szabályozó korábbi jogszabályok
alapján benyújtott jóváhagyási kérelemre vonatkozó jóváhagyó határozattal, akkor az önkormányzatnak újabb
jóváhagyási kérelmet nem kell benyújtania. (8) Az MVH a hiányosan beküldött jóváhagyási kérelmek tekintetében egy alkalommal tizenöt napos határidő tűzésével
hiánypótlásra szólítja fel a kérelmezőt. (9) Amennyiben a hiánypótlást a kérelmező a (8) bekezdésben rögzített határidőn túl nyújtja be, azt a döntés
meghozatalánál nem lehet figyelembe venni. 4. A támogatás igénylésének általános feltételei
6. § (1) E rendelet szerinti támogatás akkor nyújtható, ha a fenntartó és a szállító egymással olyan szállítási szerződést
(a továbbiakban: szerződés) kötött, amely által biztosított termékek megfelelnek a 852/2004/EK európai parlamenti és
tanácsi rendeletnek, illetve a 853/2004/EK európai parlamenti és tanácsi rendeletnek, különösen annak
a követelménynek, hogy a termékeket engedélyezett üzemben állították elő, és megfelelnek a 853/2004/EK rendelet
II. Mellékletének I. Szakaszában meghatározott jelölési előírásoknak. (2) Támogatás abban az esetben is igénybe vehető, ha a fenntartó a szállítóval és a szállító által előállított termékek
továbbértékesítését végző gazdálkodó szervezettel egyidejűleg köt szállítási szerződést.
(3) A támogatás igénylésének feltétele, hogy a szerződés legalább az alábbi elemeket tartalmazza:
a) a támogatás előfinanszírozását vállaló szerződő fél megnevezése,
b) közoktatási intézményenként – a bizottsági rendeletben foglaltaknak megfelelően –
ba) a teljesítés helyszíne, bb) a tanítási, foglalkozási napok száma a 2. § (1) bekezdésben meghatározott időszakra vonatkozóan,
bc) a 2. § (1) bekezdése szerint jogosult óvodások, tanulók száma a támogatási kérelemmel érintett,
a 8. § (2) bekezdésében meghatározott időszakokban, bd) a támogatott termék átvételének módja,
be) a termékek kiszerelési módja, és a kiszerelési mód szerinti egységnyi mennyiség,
bf) a szállítandó termék 7. § (5) bekezdésben foglaltak szerint számított tej egyenértékben megadott
mennyisége, bg) az adott termékre vonatkozó egységár, bh) a fizetés feltételei,
bi) a szállítási időszak, bj) a szállítások ütemezése,
bk) a kiosztások ütemezése, bl) a szerződésmódosítás lehetősége a szeptemberi tanulólétszám ismeretében.
(4) A (2) bekezdés szerinti esetben a támogatás előfinanszírozását kizárólag a fenntartó vállalhatja.
(5) Ha a szerződés alapján igényelhető támogatás mértéke nem éri el a bruttó vételár 100%-át, a támogatás
előfinanszírozását kizárólag a fenntartó vállalhatja. (6) A szerződő felek a támogatás előfinanszírozását vállaló szerződő fél személyét a 8. § (2) bekezdése szerinti időszakokra
eltérően is meghatározhatják. (7) A támogatás igénylésének további feltétele, hogy a szerződésnek a támogatás előfinanszírozását vállaló szerződő fél
személyére vonatkozó eleme adott időszakra az időszak kezdetét követően nem módosítható.
(8) Ha a fenntartó adott időszakra szerződést kötött, az e rendelet szerinti támogatásra akkor jogosult, ha ugyanazon
időszakra nem köt újabb szerződést. 5. A támogatható termékek köre
7. § (1) Az iskolatej program keretében a 2. § (1) bekezdés szerinti ellátotti kör részére a foglalkozási és a tanítási napokon
az alábbi termékek kerülhetnek kiszállításra: a) a mezőgazdasági piacok közös szervezésének létrehozásáról, valamint egyes mezőgazdasági termékekre
vonatkozó egyedi rendelkezésekről („az egységes közös piacszervezésről szóló rendelet”) szóló, 2007.
október 22-i 1234/2007/EK tanácsi rendelet (a továbbiakban: tanácsi rendelet) XIII. számú mellékletének III. pontja
szerinti teljes tej és/vagy 2,8% (m/m) zsírtartalmú tej, valamint a Magyar Élelmiszerkönyv kötelező előírásairól
szóló 152/2009. (XI. 12.) FVM rendelet (a továbbiakban: MÉ) 13. számú melléklet 1.1.1 pontja szerinti ízesített
tejkészítmények, azzal a feltétellel, hogy az ízesített késztermékben – a bizottsági rendelet I. számú melléklete
I. b) pontjának megfelelően – a tejhányad legalább 90% (m/m) és az 1.3 pontja szerint zsíros vagy félzsíros
kategóriába esik (a továbbiakban együtt: I. kategória); b) a tanácsi rendelet XIII. számú mellékletének III. pontja szerint félzsíros tej (1,5–1,8% m/m%), a MÉ 13. számú
melléklet 1.1.1 pontja szerint ízesített tejkészítmények, azzal a feltétellel, hogy az ízesített késztermékben
– a bizottsági rendelet I. számú melléklete I. b) pontjának megfelelően – a tejhányad legalább 90% (m/m) legyen,
továbbá azzal a feltétellel, hogy a MÉ 13. számú melléklet 1.3. pontja szerint zsírszegény vagy sovány kategóriába
esik (a továbbiakban: II. kategória); c) a MÉ 13. számú melléklet 7.1.1. vagy 7.1.2. pontban meghatározott, nem ízesített ömlesztett sajtok, amely
a bizottsági rendelet I. számú mellékletének megfelelően 90 tömegszázalékban tartalmaz sajtot és megfelel
a MÉ 13. számú melléklet 7.3. pontja szerinti félzsíros vagy zsíros kategóriának (a továbbiakban: III. kategória).
(2) Az (1) bekezdésben felsorolt termékeknek meg kell felelniük a 2. mellékletben meghatározott minőségi
követelményeknek. (3) A kiszállított termék kizárólag közvetlenül az óvodások, az általános iskolai tanulók, a középfokú iskolai tanulók,
valamint a gyógypedagógiai, konduktív pedagógiai nevelésben-oktatásban részt vevő tanulók részére kerülhet
kiosztásra, azt a közoktatási intézmények más (pl. feldolgozási, kereskedelmi, ételkészítési) célra nem használhatják fel.
(4) Nem vehető igénybe támogatás azon tej, ízesített tej vagy sajtmennyiség után, amelyet olyan tanuló vagy óvodás
részére nyújtanak, aki az adott tanítási/foglalkozási napon már részesült az e rendelet szerint őt megillető és
maximálisan kiosztható 0,25 liter mennyiségű tejtermékből. Nem vehető igénybe támogatás továbbá arra
a mennyiségre sem, amely az adott tanítási/foglalkozási napra leszállított mennyiségből nem került kiosztásra.
(5) A kiszállított tejtermékek tejegyenértékei a következők: a) 1 liter kiszállított teljes vagy félzsíros vagy zsírszegény, az e rendelet előírásainak megfelelő hőkezelt fogyasztói
tejféleség vagy hőkezelt fogyasztói ízesített tejféleség 1 liter tej egyenértéknek felel meg,
b) 1 kg kiszállított, az e rendelet előírásainak megfelelő ömlesztett sajt 2,912 liter tejegyenértéknek felel meg.
6. A szerződés és a támogatási kérelem benyújtása
8. § (1) A támogatás előfinanszírozását vállaló szerződő fél köteles a szerződés másolati példányát az adott időszak kezdetét
követő nyolc napon belül, a szerződésmódosítás másolati példányát a megkötésétől számított nyolc napon belül
a székhelye szerint illetékes MVH megyei kirendeltségéhez benyújtani.
(2) A kérelmező a 3. mellékletben meghatározott adattartalmú támogatási kérelmét – az MVH által rendszeresített és
honlapján közlemény formájában közzétett nyomtatványon – a) a 2011. január 1. és 2011. február 28. közötti időszakban,
b) a 2011. március 1. és 2011. április 30. közötti időszakban,
c) a 2011. május 1. és a közoktatási intézmény nyári szünetének hivatalos kezdő időpontja közötti időszakban,
d) a 2011. szeptember 1. és 2011. október 31. közötti időszakban, és
e) a 2011. november 1. és 2011. december 31. közötti időszakban
kiszállított tejtermékekre vonatkozóan, időszakonként egy alkalommal, személyesen vagy postai úton nyújthatja be
az adott időszakot követő harmadik hónap utolsó napjáig az MVH kérelmező székhelye szerint illetékes megyei
kirendeltségéhez. (3) Intézményfenntartó társulás esetében a gesztor, valamint a tagönkormányzatok támogatási kérelmét kizárólag a társulási
megállapodás szerinti gesztor önkormányzat nyújthatja be. A települési önkormányzatok többcélú kistérségi társulásáról
szóló 2004. évi CVII. törvény alapján alakított többcélú kistérségi társulás esetében a (2) bekezdés szerinti támogatási
kérelmet a többcélú kistérségi társulás nyújthatja be. (4) Ha a kérelmező önkormányzat, akkor a támogatási kérelmet az önkormányzat a polgármesteri hivatala útján is
benyújthatja. (5) A támogatási kérelemhez csatolni kell az adott időszakra vonatkozó, a támogatott termékek beszerzését igazoló számlák
másolati példányait és azok összesítőjét, amely összesítőnek minden számla vonatkozásában tartalmaznia kell a számlákon
szereplő, leszállított termékmennyiséget termékkategóriánkénti és korcsoportonkénti (óvodás/általános iskolai
tanuló/gyógypedagógiai tanterv alapján tanuló, integráltan nevelt általános iskola/szakiskola/középfokú iskola tanuló)
bontásban. Intézményfenntartó társulás, valamint többcélú kistérségi társulás esetében, azok 2011. évi első támogatási
kérelméhez csatolni kell az önkormányzatok által kötött társulási megállapodás másolati példányát.
(6) Amennyiben a jóváhagyást követően a kérelmező adataiban változás következik be – így különösen, ha valamelyik
tagönkormányzat kilép az önkormányzati társulásból, vagy új önkormányzati társulást hoz létre –, a kérelmező
az adatváltozást tizenöt napon belül köteles az MVH-nak bejelenteni.
(7) Az MVH a hiánytalan és jogszerű támogatási kérelmekről a beérkezést követő 45 napon belül döntést hoz, és
haladéktalanul elrendeli a támogatás jogos összegének a kérelmező által az ügyfél-nyilvántartási rendszerben
megadott fizetési számlára történő átutalását. (8) Az MVH a hiányosan beküldött támogatási kérelmek tekintetében tizenöt napos határidő tűzésével hiánypótlásra
szólítja fel a kérelmezőt. (9) Amennyiben a hiánypótlást a kérelmező a (8) bekezdésben rögzített határidőn túl nyújtja be, azt a döntés
meghozatalánál nem lehet figyelembe venni. 7. Az igényelhető támogatás mértéke
9. § (1) Az általános iskolai tanulók, valamint a gyógypedagógiai, konduktív pedagógiai nevelésben-oktatásban részt vevő tanulók
ellátása esetén az iskolatej program lebonyolítása a bizottsági rendelet szerinti támogatás összegéig közösségi forrásból
és ehhez kapcsolódóan a Magyar Köztársaság 2011. évi költségvetésében meghatározott forrásból kerül finanszírozásra.
(2) A közösségi támogatás forintban meghatározott értékének kiszámításakor az euróval kapcsolatos agromonetáris
rendszernek a mezőgazdaságban való alkalmazására vonatkozó részletes szabályok megállapításáról és egyes
rendeletek módosításáról szóló, 2006. december 20-i 1913/2006/EK bizottsági rendelet 5. cikk (4) bekezdésének
megfelelően az adott támogatási időszakban annak az időszaknak a kezdő napján érvényes, az Európai Központi Bank
által hivatalosan közzétett forint/euró középárfolyamot kell alapul venni, amelyre a támogatási kérelem vonatkozik.
(3) Az iskolafenntartók székhelyük alapján az e rendelet 4–6. mellékletei szerint kerülnek az igényelhető támogatási
mérték tekintetében besorolásra. A támogatási kategóriákba való besorolás a fenntartó székhelye szerinti
önkormányzatnak a Magyar Köztársaság 2009. évi költségvetéséről szóló 2008. évi CII. törvény 4. számú melléklete
szerinti jövedelemdifferenciálódás mérséklésében év végén elfoglalt pozíciója, valamint 2008–2009. évi önhibáján
kívüli hátrányos helyzete figyelembevételével történik. (4) Az általános iskolai tanulók ellátására igényelhető támogatás mértéke a 4. melléklet szerinti székhelyű iskolafenntartó
esetében a tejtermékek bruttó vételárának száz százaléka. (5) Az általános iskolai tanulók ellátására igényelhető támogatás mértéke az 5. melléklet szerinti székhelyű iskolafenntartó
esetében a bizottsági rendelet szerinti támogatás, valamint a bizottsági rendelet szerinti támogatás és a bruttó vételár
különbözetének ötven százaléka. (6) Az általános iskolai tanulók ellátására igényelhető támogatás mértéke a 6. melléklet szerinti székhelyű iskolafenntartó
esetében a bizottsági rendelet szerinti támogatás, valamint a bizottsági rendelet szerinti támogatás és a bruttó vételár
különbözetének húsz százaléka. (7) A megyei önkormányzatok, országos kisebbségi önkormányzatok, gesztor települési önkormányzatok, alapítványok,
egyházak, valamint a települési önkormányzatok többcélú kistérségi társulásáról szóló 2004. évi CVII. törvény alapján
alakított többcélú kistérségi társulások fenntartásában működő iskolák esetében a 4–6. mellékletek szerinti besorolás
alapja – a (4)–(6) bekezdésben foglaltaktól eltérően – a közoktatási intézmény székhelye.
(8) Sajátos nevelési igényű általános iskolai tanulók esetében igényelhető támogatás a tejtermékek bruttó vételárának száz
százaléka függetlenül attól, hogy a tanuló gyógypedagógiai intézményben, vagy a többi tanulóval együtt, azonos iskolai
osztályban részesül nevelésben, oktatásban, vagy fejlesztőiskolai oktatás keretében teljesíti a tankötelezettségét.
(9) E rendelet alkalmazásában a támogatás alapja a szerződés szerinti bruttó vételár, de legfeljebb
a) az I. kategóriájú termékek esetében 27,6 Ft/dl,
b) a II. kategóriájú termékek esetében 13,2 Ft/dl,
c) a III. kategóriájú termékek esetében 960 Ft/kg.
10. § Óvodások és középfokú iskola tanulóinak ellátása esetén az iskolatej program lebonyolítása során a bizottsági
rendeletben meghirdetett közösségi támogatás mértékéig igényelhető támogatás. 8. Nyilvántartási és adatszolgáltatási kötelezettség, ellenőrzés
11. § (1) Ha a támogatás előfinanszírozását vállaló szerződő fél a 8. § (1) bekezdése szerinti kötelezettségét határidőben nem
teljesíti, az MVH a támogatási kérelmet az érintett szerződések vonatkozásában elutasítja.
(2) A közoktatási intézmény köteles naprakész nyilvántartást vezetni az intézménybe felvett tanulók, óvodások, valamint
az adott tanítási, foglalkozási napon jelen lévő tanulók, óvodások számáról és a kiosztott tejtermékek mennyiségéről
a 7. § (1) bekezdésében meghatározott kategóriánkénti részletezésben. A közoktatási intézmény köteles a nyilvántartást
az adott támogatási időszak lejártát követő öt évig megőrizni.
(3) Ha a támogatás igénylője a szállító, köteles naprakész nyilvántartást vezetni a közoktatási intézményekről, valamint
az ezeknek az intézményeknek szállított termékekről és azok mennyiségéről.
(4) Az MVH a közoktatási intézményben, a fenntartónál, a szállítónál és annak alvállalkozójánál, valamint a szállító által
előállított termékek továbbértékesítését végző gazdálkodó szervezetnél helyszíni ellenőrzést végezhet.
(5) Ha megállapítást nyer, hogy a közoktatási intézmény nem teljesítette az e rendeletben foglaltakat – különös tekintettel
a közoktatási intézmény naprakész nyilvántartási kötelezettségére, akkor – a (6) bekezdés szerinti kivétellel – az érintett
támogatás összege a fenntartónál a Tv. 69. §-a szerinti jogosulatlanul igénybevett támogatásnak minősül.
(6) Ha a támogatás igénylője a fenntartó, és a támogatás átutalását megelőző ellenőrzés során megállapítást nyer, hogy
a közoktatási intézmény nem teljesítette az e rendeletben foglaltakat – különös tekintettel a közoktatási intézmény
naprakész nyilvántartási kötelezettségére –, akkor a kérelmező nem jogosult az érintett közoktatási intézmény
esetében igényelhető támogatás igénybevételére, valamint a Tv.-ben meghatározottak szerint mulasztási bírsággal
sújtható. 9. Az iskolatej programot népszerűsítő plakát 12. § A bizottsági rendelet 16. cikkében foglaltak alapján minden, az iskolatej programban résztvevő intézménynek egy
– a közösségi rendelet III. mellékletében meghatározott minimumfeltételeknek megfelelő –, az iskolatej programot
népszerűsítő plakátot kell elhelyeznie az intézmény főbejáratánál. 10. Záró rendelkezések
13. § Ez a rendelet 2011. január 1-jén lép hatályba.
11. Az Európai Unió jogának való megfelelés 14. § Ez a rendelet az oktatási intézmények tanulóinak tejjel és egyes tejtermékekkel való ellátására irányuló közösségi
támogatás tekintetében az 1234/2007/EK tanácsi rendelet alkalmazásával kapcsolatos részletes szabályok
megállapításáról szóló, 2008. július 10-i 657/2008/EK bizottsági rendelet végrehajtását szolgálja.
Hatályon kívül helyező rendelkezések 15. § (1) Hatályát veszti a 2010. évi iskolatej program szabályozásáról szóló 169/2009. (XII. 18.) FVM rendelet azzal, hogy
rendelkezéseit a folyamatban lévő ügyekben alkalmazni kell. (2) Hatályát veszti:
a) a 2007. évi iskolatej program szabályozásáról szóló 85/2006. (XII. 20.) FVM rendelet módosításáról szóló 131/2007.
(XI. 8.) FVM rendelet, b) a 2009. évi iskolatej program szabályozásáról szóló 166/2008. (XII. 22.) FVM rendelet módosításáról szóló 24/2009.
(III. 13.) FVM rendelet, valamint c) a 2009. évi iskolatej program szabályozásáról szóló 166/2008. (XII. 22.) FVM rendelet módosításáról szóló 41/2009.
(IV. 8.) FVM rendelet. Dr. Fazekas Sándor s. k.,
vidékfejlesztési miniszter


text:
68/2012. (VII. 13.) VM rendelete az állattenyésztési bírság befizetésének rendjéről.
Az állattenyésztésről szóló 1993. évi CXIV. törvény 49. § (1) bekezdés a) pont 15. alpontjában kapott felhatalmazás alapján, az egyes
miniszterek, valamint a Miniszterelnökséget vezető államtitkár feladat- és hatásköréről szóló 212/2010. (VII. 1.) Korm. rendelet
94. § a) pontjában meghatározott feladatkörömben eljárva a következőket rendelem el:
1. § (1) Az állattenyésztési bírság összegét a Nemzeti Élelmiszerlánc-biztonsági Hivatal (a továbbiakban: NÉBIH)
10032000-00289782-00000000 számú számlájára kell megfizetni. (2) Az állattenyésztési bírság befizetésekor az átutalási megbízás, vagy a csekkszelvény közlemény rovatában az „ÁTB”
mozaikszót és a bírságot elrendelő határozat számát fel kell tüntetni.
2. § A NÉBIH a kiszabott bírság befizetésében jelentkező hátralék összegéről és annak felhasználásáról a rendelkezésre álló
adatok alapján félévente, július 31. napjáig, illetve január 31. napjáig tájékoztatja a vidékfejlesztésért felelős minisztert.
3. § (1) Ez a rendelet a kihirdetését követő napon lép hatályba.
(2) E rendelet hatálybalépésével egyidejűleg az állattenyésztési bírság befizetéséről és felhasználásáról szóló
67/2008. (V. 16.) FVM rendelet hatályát veszti. Dr. Fazekas Sándor s. k.,
vidékfejlesztési miniszter


text:
18/2010. (III. 4.) ME határozata az Országos Tudományos Kutatási Alapprogramok Bizottsága tagja megbízásáról.
Az Országos Tudományos Kutatási Alapprogramokról szóló 1997. évi CXXXVI. törvény 2. § (4) bekezdésében foglalt
jogkörömben a Kutatási és Technológiai Innovációs Tanács elnöke és a Nemzeti Kutatási és Technológiai Hivatal
elnöke javaslatára Kolossváryné dr. Juhász Gyöngyit, a Nemzeti Kutatási és Technológiai Hivatal főosztályvezető-helyettesét
az Országos Tudományos Kutatási Alapprogramok Bizottsága tagsági teendőinek ellátásával 2010. február 15-ei
hatállyal – három éves időtartamra – megbízom. Bajnai Gordon s. k.,
miniszterelnök


text:
408/2017. (X. 31.) KE határozata bírói felmentésről.
Az Alaptörvény 9.  cikk (3)  bekezdés k)  pontja, valamint a  bírák jogállásáról és javadalmazásáról szóló 2011.  évi
CLXII. törvény 90. §-a alapján – az Országos Bírósági Hivatal elnökének javaslatára – lemondására tekintettel dr. Veres
Nórát 2017. december 31-ei hatállyal bírói tisztségéből felmentem.
Budapest, 2017. október 18. Áder János s. k.,
 köztársasági elnök


text:
279/B/2004. AB végzés.  Az Alkotmánybíróság jogszabály alkotmányellenességének utólagos vizsgálatára irányuló indítvány tárgyában meghozta a következő
v é g z é s t: Az Alkotmánybíróság a társasházakról szóló 2003. évi
CXXXIII. törvény 10. § (3) bekezdése alkotmányellenességének megállapítására és megsemmisítésére irányuló indítvány tárgyában indult eljárást megszünteti.
I. 1. Az indítványozó az Alkotmány 2. § (1) bekezdésének, 8. § (1)-(2) bekezdéseinek, 13. § (1) bekezdésének és
70/A. § (1) bekezdésének a sérelmét látja a társasházakról
szóló 2003. évi CXXXIII. törvény (a továbbiakban: Thtv.)
10. § (3) bekezdésében, mely lehetővé teszi, hogy akár a
tulajdonosok négyötöde módosítsa a társasház alapító okiratát. Érvelése szerint alkotmányellenes, hogy egy, a tulajdonjogról rendelkező szerződés (alapító okirat) módosítása „úgy jön létre, és a szerződést meg nem kötőkre (a törvényszöveg szerint a kisebbségben maradt tulajdonostársakra) úgy fejt ki joghatásokat (…), hogy egyes tulajdonostársak akarata ilyen szerződés és joghatás elérésére
nem irányult”.
2. Az indítvány vizsgálata során az Alkotmánybíróság
megállapította, hogy a jogalkotó a társasházakról szóló
2003. évi CXXXIII. törvény módosításáról szóló 2009. évi
LXXXIX. törvénnyel átfogóan módosította a Thtv.-t, mely
módosítás érintette a 10. § támadott (3) bekezdését is.
Ezért nyilatkozattételre kérte az indítványozót abban a tekintetben, hogy kérelmét fenntartja-e, s ha igen, pontosan
mely hatályos jogszabályi előírások vonatkozásában és
milyen tartalommal.
A megkeresésre válaszul az indítványozó a megsemmisítésre irányuló kérelmét visszavonta.
Az Alkotmánybíróságról szóló 1989. évi XXXII. törvény 20. §-a értelmében az Alkotmánybíróság az arra jogosult indítványa alapján jár el. E rendelkezésre, valamint
az Alkotmánybíróság ideiglenes ügyrendjéről és annak
közzétételéről szóló, többször módosított és egységes
szerkezetbe foglalt 2/2009. (I. 12.) Tü. határozat (ABK
2009. január, 3.) 31. § d) pontjára tekintettel (az eljárás
megszüntetésének van helye, ha az indítványozó az indítványát visszavonta), az Alkotmánybíróság az eljárást
megszüntette.
Budapest, 2010. november 16. Dr. Paczolay Péter s. k.,
az Alkotmánybíróság elnöke